Terapi zikir penawar ketagihan dadah
Oleh TOREK SULONG

29 Oktober 2020, 2:53 pm
BACHOK – Seramai 30 Orang Kena Pengawasan (OKP) yang ditahan terlibat kes dadah mengikuti Program Rawatan Pemulihan Dadah menggunakan terapi zikir dan herba di surau Agensi Anti Dadah Kebangsaan (AADK) Bachok di sini hari ini.
Program anjuran Cawangan Rawatan dan Pemulihan, AADK Kelantan itu bermula dengan tazkirah muhasabah diri, solat hajat, zikir, doa dan rawatan menggunakan herba terpilih.
Ketua Pegawai AADK Bachok, Zulkipli Muhammad berkata, pemulihan penagihan dadah memerlukan usaha sepanjang hayat kerana penagihan dadah dikategorikan sebagai penyakit kronik yang mudah berulang dan berpanjangan.
Menurutnya, menerusi rawatan kerohanian, amal zikir dan penggunaan herba, penagih juga memerlukan sokongan ahli keluarga terdekat selain penglibatan masyarakat.
“Individu yang terlibat dalam penagihan dadah boleh dipulihkan dan mampu berhenti menggunakan dadah ditambah dengan kesedaran, sabar, kukuhkan jati diri dan bertakwa kepada Allah.
“Penagihan dadah menyebabkan fikiran atau otak seseorang individu itu sukar untuk berfungsi dalam realiti kehidupan sehariannya,” katanya ketika ditemui Kosmo! di sini hari ini.

Zulkipli berkata, penagihan dadah memberi kesan individu terbabit terutamanya dalam keluarga, tempat kerja dan masyarakat.
Katanya, dalam usaha untuk menghentikan penagihan, ia tidak semudah yang disangka apabila penagih akan mengalami kekangan ilusi dan halusinasi.
“Paling mencabar adalah untuk kita dan individu itu mengubah banyak perkara dalam satu masa agar penagih tidak kembali kepada tabiat yang lama.
“Jadi, kita memerlukan lebih banyak pendekatan yang sesuai untuk mengubati ketagihan ini termasuk latihan tabah diri dan kembali kepada fitrah ajaran agama,” katanya. – K! ONLINE


Pencemaran Sungai Batang Benar: Hasil analisis sampel ialah sebatian organik ‘Dimethyl Disulfide’
Oleh NOR AINNA HAMZAH

29 Oktober 2020, 2:35 pm
SEREMBAN – Keputusan awal bagi analisis sampel yang diambil dari lokasi punca pencemaran Sungai Batang Benar, Nilai, mendapati ia merupakan sebatian organik jenis ‘Dimethyl Disulfide’.
Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan Negeri Sembilan S. Veerapan berkata, sebatian organik berkenaan kebiasaanya digunakan sebagai bahan tambahan dalam industri makanan dan juga digunakan sebagai bahan pemangkin dalam industri petrokimia.
Bagaimanapun menurutnya, bahan berkenaan mampu memberi kesan buruk kepada alam sekitar jika diuruskan tidak mengikut kaedah yang sebenar seperti kematian pokok dan tumbuh-tumbuhan.
“Keputusan ini diperoleh 24 Oktober lalu hasil daripada analisis ke atas lima sampel tanah yang diambil di sekitar belukar di pinggir kawasan industri di Jalan Emas, Kawasan Perindustrian Nilai, yang menjadi punca pencemaran di sungai berkenaan.
“Jabatan Alam Sekitar (JAS) Negeri Sembilan telah mengemukakan keputusan analisa kimia sampel tanah ke Bahagian Bahan Berbahaya Ibu Pejabat JAS bagi pengkelasan bahan yang dibuang berkenaan,” katanya ketika dihubungi, di sini, hari ini.
Beliau berkata demikian ketika diminta mengulas perkembangan terkini kes berkenaan yang telah mengakibatkan dua loji rawatan air iaitu di Sungai Semenyih dan Bukit Tampoi di Selangor dihenti tugas.

Untuk rekod Pada 5 Okt lalu, Kementerian Alam Sekitar dan Air memaklumkan bahawa sejumlah bahan buangan dan bahan sebatian organik tersisa ditemukan di belukar di pinggir kawasan industri di Jalan Emas, Kawasan Perindustrian Nilai, yang menjadi punca pencemaran di Sungai Batang Benar.
Susulan itu, tiga lelaki berumur 30-an hingga 40-an ditahan di Kota Bharu, Kelantan dengan dua daripadanya ditahan pada 6 Okt dan 12 Okt lepas, bagi membantu siasatan kes di bawah Seksyen 430 Kanun Keseksaan.
Berikutan pencemaran itu, ia telah menyebabkan gangguan bekalan air tidak berjadual yang menjejaskan sejumlah 309,687 akaun pengguna di Petaling, Hulu Langat, Kuala Langat dan Sepang. – K! ONLINE


Remaja 14 tahun terbunuh motosikal terbabas
Oleh MOHAMAD FAHD RAHMAT

29 Oktober 2020, 3:00 pm
KLUANG – Seorang pelajar tingkatan dua terbunuh selepas motosikal ditunggangnya dipercayai terbabas di persimpangan lampu isyarat Taman Kluang Perdana di sini malam tadi.
Dalam kejadian kira-kira pukul 8.30 malam itu, Mohamad Hairul Sulam, 14, meninggal dunia di tempat kejadian akibat cedera parah pada kepala dan badan.
Bapa mangsa, Sulam Surip, 47, berkata dia mendapat panggilan daripada nombor telefon tidak diketahui identitinya memaklumkan kejadian menimpa anak lelaki tunggalnya, pada 8.50 malam.
“Semasa saya sedang memandu lori di Melaka saya mendapat panggilan berkenaan dan menelefon isteri (Hamidah Abdul Kadir) untuk bertanyakan kesahihan berita itu.
“Selang beberapa minit kemudian isteri saya menelefon saya kembali dan mengesahkan kematian anak kami di lokasi kejadian,” katanya ketika ditemui di Jabatan Forensik Hospital Enche’ Besar Hajjah Khalsom di sini hari ini.
Sulam berkata, dia dan keluarga reda dengan pemergian anaknya itu yang rapat dengan dirinya kerana allahyarham satu-satunya anak lelaki daripada tiga beradik.

“Saya tidak bertemu dengan arwah dalam tempoh dua minggu ini kerana sibuk bekerja dan jika balik rumah sudah malam dan arwah sudah tidur.
“Saya sifatkan arwah anak yang baik dan pendiam namun ada masa kami bergurau dan mesra sebagai anak beranak,” katanya allahyarham akan dikebumikan di Tanah Perkuburan Islam Jalan Haji Manan di sini sebaik selesai laporan bedah siasat.
Dalam pada itu, Sulam, berkata, memohon pihak yang menjumpai telefon bimbit anaknnya yang bersekolah di Sekolah Menengah Kebangsaan (SMK) Seri Intan supaya dapat mengembalikan semula peranti elektronik berkenaan kepada keluarga.
“Allahyarham tak bawa dompetnya tetapi iphone 7+ nya hilang dan tidak dijumpai di lokasi kejadian kemalangan.
“Saya pohon supaya sesiapa yang terjumpa atau terambil telefon bimbit allahyarham dapat memulangkannya dengan menghubungi ayah saya di talian 019-5777943,” katanya. – K! ONLINE


APMM terus pertingkat sempadan maritim negara
Oleh MOHD. HUSNI MOHD. NOOR

30 Oktober 2020, 11:50 pm
PUTRAJAYA – Seramai 912 kru nelayan asing dan 860 pendatang tanpa izin (PATI) ditahan Agensi Penguatkuasaan Maritim Malaysia (APMM) sepanjang Januari lalu hingga Oktober.
Ketua Pengarah Maritim Malaysia, Laksamana Datuk Mohd. Zubil Mat Som berkata, sepanjang tempoh itu, sebanyak RM610,761,848 nilai rampasan ditahan.
Beliau berkata, kesemua tangkapan kru nelayan asing, PATI dan rampasan itu diperoleh menerusi pelaksanaan Op Benteng, Op Khas, Op Kuda Laut dan Op Naga selain pengawasan udara yang dilakukan sepanjang tahun.
“Op Benteng yang bermula sejak Mei berjaya menahan 82 PATI dan melaksanakan 47 pintasan sasaran curiga dengan nilai rampasan keseluruhan sebanyak RM38.1 juta.
“Manakala, bagi Op Naga (operasi banteras nelayan asing) bagi tempoh April lalu hingga kini, sebanyak 340 tangkapan dibuat, 13,487 pemeriksaan dan nilai rampasan berjumlah RM435 juta,” katanya dalam kenyataan dikongsi menerusi Facebook rasmi APMM hari ini.
Sementara itu katanya, bagi Op Kuda Laut bermula Jun hingga kini, sebanyak 71 bot nelayan asing ditahan dengan nilai rampasan sebanyak RM106.5 juta

Dalam pada itu, Mohd. Zubil berkata, Op Khas yang bermula Januari hingga kini, pihaknya berjaya merampas dadah bernilai RM27.4 juta, rokok (RM3.5 juta) dan ketum (RM169,700).
Pihaknya turut mengusir 261 vesel asing sepanjang tempoh pelaksanaan Perintah Kawalan Pergerakan (PKP) ini.
Menurutnya, dengan kekuatan keanggotaan serta keupayaan aset, pihaknya akan terus komited menggalas amanah rakyat dan negara demi kemakmuran dan kesejahteraan Zon Maritim Malaysia daripada sebarang ancaman.
“Kami akan memberikan komitmen penuh dalam apa jua keadaan dalam memastikan kawalan perairan negara sentiasa dijaga.
“Pembahagian tugas dan peranan setiap tenaga kerja dan aset diatur gerak secara sistematik,” katanya.
Katanya, bermula 21 Mac lalu hingga kini penugasan APMM Malaysia masih utuh dan semangat juang warga dalam melaksanakan tugas teras kekal pada paras optimum. – K! ONLINE


Lelaki warga emas ditemui mati dalam kereta
30 Oktober 2020, 11:50 pm
SERDANG – Mayat seorang lelaki warga emas ditemui dalam sebuah kereta di tempat letak kenderaan di Merak Puchong Jaya malam tadi.
Mayat itu ditemui seorang wanita pada pukul 8.15 malam sebelum memaklumkan perkara itu kepada pihak polis.
Ketua Polis Daerah Serdang, Asisten Komisioner Razali Abu Samah berkata, hasil siasatan mendapati mangsa warga tempatan berusia lingkungan 60-an.
“Tiada sebarang kecederaan berunsur jenayah ditemui pada mangsa dan siasatan lanjut masih dijalankan.
“Kes diklasifikasikan sebagai mati mengejut dan dihantar ke Hospital Serdang untuk proses bedah siasat,” katanya kepada pemberita ketika ditemui hari ini.
Orang ramai yang mempunyai maklumat berhubung kejadian boleh menghubungi Balai Polis Puchong Jaya di talian 03 8075 2222. – K! ONLINE


Mereka baca perenggan 12 sahaja – Tun M
Oleh MOHD RASDAN AHMAD

30 Oktober 2020, 10:21 pm
PETALING JAYA – Kenyataan ‘membunuh berjuta-juta orang Perancis’ yang dikeluarkan pada Khamis lalu oleh bekas Perdana Menteri, Tun Dr. Mahathir Mohamad telah diambil di luar konteks dan disalah tafsir.
Jelas Ahli Parlimen Langkawi itu, mereka yang melakukannya hanya mengambil satu bahagian daripada perenggan ke-12 iaitu; “Orang Islam berhak untuk marah dan membunuh berjuta-juta orang Perancis kerana pembunuhan pada masa lalu.
“Mereka berhenti di situ dan memberi gambaran bahawa saya menggalakkan pembunuhan orang Perancis, sekiranya mereka membaca tulisan itu secara keseluruhan dan terutama ayat berikutnya; ‘Tetapi pada umumnya orang-orang Islam tidak mengamalkan undang-undang, hutang darah dibayar darah.
“Orang Islam tidak berbuat demikian. Orang Perancis (juga) tidak seharusnya. Malah Perancis seharusnya mengajar rakyatnya menghormati perasaan orang lain,” jelas Dr. Mahathir menerusi penulisan di blognya hari ini.
Jelas Pengerusi parti Pejuang itu, kerana penyampaian di luar konteks oleh pihak yang mengambil catatannya, laporan telah dibuat terhadapnya dan dituduh menggalakkan keganasan.
“Facebook dan Twitter kemudian meminta pentadbir akaun Facebook dan Twitternya supaya menarik balik catatan tersebut, walaupun terdapat usaha untuk menjelaskan konteks kenyataan tersebut dan catatan tersebut dipadamkan.

“Tidak ada apa yang dapat saya lakukan dengan keputusan Facebook dan Twitter untuk memadam catatan saya itu. Pada fikiran saya, kerana mereka adalah penyedia kebebasan bersuara, mereka sekurang-kurangnya mestilah membenarkan saya menjelaskan dan mempertahankan kedudukan saya,” ujarnya.
Beliau berkata, itulah kebebasan bersuara bagi mereka. Di satu pihak, mereka mempertahankan orang yang memilih untuk menampilkan karikatur Nabi Muhammad SAW yang menyinggung perasaan dan mengharapkan semua umat Islam menerimanya atas nama kebebasan bersuara.
“Sebaliknya, mereka dengan sengaja menghapus bukti bahawa umat Islam tidak pernah membalas dendam atas ketidakadilan terhadap mereka pada masa lalu,” katanya.
Malah, beliau berkata, rayuannya agar Perancis menjelaskan mengenai keperluan untuk menasihat rakyatnya agar peka dan menghormati kepercayaan orang lain tidak dimasukkan. – K! ONLINE.


Banyak bangunan runtuh, gempa kuat gegar Turki, Greece
Oleh KOSMO!

30 Oktober 2020, 11:19 pm
ISTANBUL, Turki  –  Gempa bumi kuat menggegarkan Greece  dan Turki hari ini  dan mengakibatkan banyak bangunan runtuh serta paras air laut meningkat sehingga membanjiri jalan-jalan di bandar peranginan Turki, Izmir.
Stesen televisyen awam Greece melaporkan,  gempa tersebut  juga mencetuskan tsunami kecil di Pulau Samos, Laut Aegean di timur negara itu yang  menyebabkan sebilangan bangunan rosak.
Jabatan  Geologi Amerika Syarikat menyatakan,  gempa berkekuatan 7.0 pada skala Richter itu berlaku  14 kilometer di luar bandar Karlovasi di Pulau Samos, Greece.
Agensi bencana kerajaan Turki melaporkan magnitud lebih rendah iaitu 6.6 pada skala Richter untuk gempa tersebut.
Gambar-gambar dari Izmir menunjukkan bangunan-bangunan runtuh dan orang ramai yang keliru mencari laluan keluar di celah-celah timbunan runtuhan di jalan-jalan raya.
“Setakat ini, kami menerima maklumat mengenai enam bangunan yang runtuh di wilayah Izmir termasuk bandar peranginan Izmir,” kata Menteri Dalam Negeri Turki,  Suleyman Soylu di Twitter.

“Sebilangan warga kita terperangkap di bawah runtuhan,” kata Menteri Alam Sekitar Murat Kurum pula sambil menambah,  beliau mengetahui bahawa lima bangunan runtuh.
Bagaimanapun, Datuk Bandar Izmir,  Tunc Soyer memberitahu saluran berita CNN Turk bahawa beliau menerima maklumat mengenai 20 bangunan runtuh dalam bencana alam itu.
Gambar-gambar  di media sosial menunjukkan air mengalir di jalan-jalan di Izmir selepas air laut melimpah.
Asap  tebal juga naik ke udara dari pelbagai lokasi  bangunan yang runtuh.
Sementara itu, Presiden Turki,  Recep Tayyip Erdogan menyatakan di Twitter bahawa beliau  bersedia membantu dengan apa cara sekali pun demi negara Turki.
“Ini adalah malapetaka,” katanya.
Turki dan Greece terletak dalam zon  gempa antara paling aktif di dunia.
Pada tahun 1999, gempa bumi kuat berukuran  7.4 pada skala Richter menggegarkan barat laut Turki dan mengakibatkan lebih 17,000 orang terkorban termasuk  1,000 orang di Istanbul. – AFP


Kerajaan jamin 62 projek PR1MA diteruskan
Oleh DIYANATUL ATIQAH ZAKARYA

30 Oktober 2020, 8:11 pm
MELAKA – Kerajaan memberi jaminan pembinaan kesemua 62 buah projek Perumahan Perbadanan PR1MA Malaysia (PR1MA) yang sebelum ini dilaporkan terbengkalai di seluruh negara akan diteruskan.
Menteri Perumahan dan Kerajaan Tempatan, Datin Zuraida Kamaruddin berkata, kesemua projek tersebut diteruskan memandangkan proses pembinaan telah mencapai 15 peratus.
Katanya, bagaimanapun sebanyak 32 projek PR1MA yang masih belum memasuki fasa pembinaan terpaksa dihentikan.
“PR1MA telah bekerjasama dengan kontraktor dan rakan kongsi untuk menyelesaikan rundingan penamatan.
“Pampasan akan dibuat berdasarkan kerja-kerja yang telah dijalankan untuk pembangunan berkenaan dan disahkan oleh perunding luar,” katanya.
Beliau berkata demikian ketika ditemui selepas merasmikan Pejabat Penggerak Komuniti Negara (PKN) di Taman Klebang Utama, di sini, hari ini.

Jelasnya, kerajaan yakin perjanjian penamatan itu dapat dibuat secara harmoni dan PR1MA juga akan mematuhi syarat dan ketentuan seperti yang dinyatakan membabitkan pembeli yang terjejas.
Turut hadir ialah Pengerusi PKN negeri, Datuk Muhammad Jailani Khamis dan Timbalan Pengerusi PKN negeri, Datuk Norhizam Hassan Baktee.
Bagi negeri Melaka, Zuraida memberitahu sebanyak lapan projek akan ditamatkan manakala enam daripada 14 projek keseluruhan akan diteruskan.
Mengulas lanjut beliau berkata, permohonan bagi projek Perumahan PRIMA masih dibuka kepada yang berminat meskipun tanpa projek-projek terbaharu.
“Permohonan PRIMA masih dibuka sehingga Mei 2021 dan saya boleh katakan permintaannya sangat baik sepanjang tempoh Covid-19 ini.
“Kebanyakan permohonan yang diterima dan diluluskan ialah membabitkan golongan muda, menerusi Home Ownership Campaign (HOC),” katanya.  – K! ONLINE


UiTM FC enggan selesa dalam balang A
Oleh MUHAMMAD ZUHAILY BADLISHAH

30 Oktober 2020, 9:20 pm
KUALA LUMPUR – Ketua jurulatih kelab Universiti Teknologi Mara (UiTM) FC, Frank Bernhardt enggan menjadikan situasi diletakkan dalam balang A sebagai kelebihan utama buat pasukannya menjelang undian Piala Malaysia yang akan berlangsung Ahad ini.
The Lion Troops diletakkan dalam balang A selepas menamatkan saingan Liga Super ini pada tempat keenam setelah diberikan kemenangan percuma 3-0 ke atas Sabah yang sepatutnya berlangsung di Stadium Hang Jebat, Melaka malam esok.
“Saya berpuas hati dengan pencapaian tempat keenam dalam saingan liga memandangkan kami adalah pasukan yang baharu dinaikkan pangkat ke Liga Super daripada saingan Liga Premier musim ini.
“Cuma saya tidak fikir apa-apa mengenai laluan yang dikatakan sedikit mudah apabila berada dalam balang A untuk saingan Piala Malaysia.
“Masih ada pasukan-pasukan hebat seperti PJ City FC, Pahang dan Melaka United yang mungkin akan diundi bertemu kami di pusingan awal nanti,” kata Bernhardt dalam satu kenyataan hari ini.
Sementara itu, Bernhardt bersimpati dengan nasib menimpa Sabah selepas permohonan mereka keluar daripada Perintah Kawalan Pergerakan Bersyarat (PKPB) yang dilanjutkan sehingga 9 November ini tidak diluluskan oleh Majlis Keselamatan Negara.

“Satu perkara yang menyedihkan selepas persiapan sekian lama telah dilakukan oleh pasukan kami dan juga mereka. Namun, akhirnya disebabkan situasi yang tidak dijangka, mereka tidak dibenarkan keluar.
“Mungkin ini keputusan terbaik yang dibuat kerajaan ekoran situasi di sana. Saya mengharapkan Sabah mampu bangkit daripada situasi ini untuk saingan musim depan,” jelasnya.
Lebih malang, Liga Bola Sepak Malaysia (MFL) juga mengesahkan Sabah tidak akan mengambil bahagian dalam saingan Piala Malaysia yang akan membuka tirainya bermula 9 November ini. – K! ONLINE


Anggota Rela maut digilis lori
30 Oktober 2020, 10:40 pm
SUNGAI BULOH – Seorang anggota Jabatan Sukarelawan Malaysia (Rela) maut digilis lori dalam satu kemalangan di Jalan Subang-Sungai Buloh hari ini.
Kejadian pada pukul 1.50 tengah hari turut mengakibatkan rakannya, Suzilawati Abdul Rahim, 40, yang juga penunggang motosikal jenis Honda Dash cedera.
Ketua Polis Daerah Sungai Buloh, Superintendan Shafa’aton Abu Bakar berkata, mangsa, Sharul Rina Mohamad, 40, yang membonceng motosikal disahkan maut di lokasi kejadian akibat parah di badan.
Katanya, hasil siasatan mendapati dua anggota Rela itu yang menunggang motosikal menghala ke Sungai Buloh dipercayai hilang kawalan sebelum bergesel dengan sebuah lori.
“Akibatnya, pembonceng motosikal terjatuh dan pemandu lori pula tidak sempat memberhentikan kenderaannya menyebabkan mangsa digilis.
“Mangsa juga terseret sejauh 19 meter dan disahkan maut di lokasi kejadian,” katanya dalam satu kenyataan hari ini.

Kes disiasat mengikut Sekyen 41(1) Akta Pengangkutan Jalan 1987. – K! ONLINE


Jemaah luar negara tunai umrah Ahad ini
Oleh KOSMO!

30 Oktober 2020, 8:49 pm
RIYADH, Arab Saudi – Seramai 20,000 jemaah umrah dan 60,000 pelawat akan dibenarkan memasuki Masjidil Haram di kota suci Mekah pada setiap hari mulai Ahad, 1 November ini yang menandakan permulaan fasa ketiga penyambungan semula perkhidmatan umrah secara berperingkat.
Timbalan Menteri Haji dan Umrah Arab Saudi, Dr. Amr Al-Maddah berkata, sejumlah 19,500 jemaah akan diberikan permit untuk menziarahi makam Nabi Muhammad sejak dari hari itu dan seterusnya.
Al-Maddah berkata demikian semasa berucap di markas Dewan Perniagaan dan Perindustrian Mekah, lapor portal berita dunyanews semalam.
Beliau berkata, kementeriannya telah menggerakkan segala kemampuan dan menyediakan peluang untuk semua operator dan penyedia perkhidmatan meningkatkan kecekapan operasi masing-masing.
Menurutnya, penyambungan semula perkhidmatan umrah bermula dengan fasa pertama pada 4 Oktober lalu dengan warganegara dan ekspatriat yang menetap di Arab Saudi dibenarkan mengerjakan umrah pada kadar 30 peratus kapasiti penuh.
Melalui fasa kedua pada 18 Oktober lalu pula, kerajaan Arab Saudi membenarkan solat lima waktu dikerjakan di Masjidil Haram dan lawatan ke Rawdah di Madinah serta meningkatka bilangan jemaah umrah.

Jemaah umrah dari luar negara pula akan dibenarkan memasuki kota suci Mekah untuk pertama kalinya mulai Ahad ini. Jemaah luar negara dan pelawat dalam negeri akan diizin untuk mengerjakan umrah dan solat di Masjidil Haram serta Masjid Nabawi pada kapasiti penuh dalam fasa keempat dan terakhir penyambungan semula ibadah umrah secara beperingkat itu.
Ibadah berkenaan ditangguhkan hampir lapan bulan lalu berikutan pandemik koronavirus yang melanda dunia.
Menurut Al-Maddah, mekanisme umrah melibatkan jemaah asing memerlukan prosedur khusus termasuk mengemukakan permohonan menunaikan umrah dan memasukkan semua data peribadi serta kesihatan dengan maksimum 50 orang dalam setiap kumpulan dari negara-negara yang dibenarkan serta perlu melalui ejen umrah.
Beliau berkata, seramai 10,000 jemaah menempah untuk melakukan umrah setiap hari merangkumi 500 kumpulan dengan 20 jemaah dalam setiap kumpulan.
Terdapat lebih 1,800 hotel dan lebih 250,000 unit perumahan di Mekah disediakan untuk menempatkan para jemaah. Hotel yang disediakan termasuk bertaraf tiga hingga lima bintang dan diarah melaksanakan langkah pencegahan standard untuk membendung penyebaran koronavirus. – Agensi


Pelaksanaan PKSK ditangguh
Oleh MOHD. HUSNI MOHD. NOOR

30 Oktober 2020, 8:04 pm
PUTRAJAYA – Kementerian Pendidikan (KPM) memutuskan untuk menangguhkan pelaksanaan Pentaksiran Kemasukan Sekolah Khusus (PKSK) Tingkatan Empat di seluruh negara kepada satu tarikh lain yang akan dimaklumkan kelak.
Timbalan Ketua Pengarah Pelajaran (Sektor Operasi Sekolah) Adzman Talib berkata, sepatutnya pelaksanaan PKSK dijadualkan pada 2 November ini.
Beliau berkata, penangguhan itu dibuat susulan arahan Perintah Kawalan Pergerakan Bersyarat (PKPB) yang dilaksanakan di Sabah, Selangor, Wilayah Persekutuan Kuala Lumpur, Wilayah Persekutuan Putrajaya, Wilayah Persekutuan Labuan dan Seremban, Negeri Sembilan sehingga 9 November ini.
“Penangguhan itu juga dibuat bagi melancarkan pengoperasian dan tadbir urus PKSK di seluruh negara.
“Tarikh baharu pelaksanaan ujian itu kelak akan turut mengambil kira situasi semasa Covid-19 di negara ini,” katanya.
Makluman penangguhan PKSK itu dinyatakan menerusi surat pekeliling yang diedarkan kepada semua pengarah pendidikan negeri, hari ini.

Sebelum ini, Ketua Pengarah Pelajaran, Datuk Habibah Abdul Rahim memaklumkan, kira-kira 400,000 pelajar dijangka memohon untuk menduduki PKSK bagi tujuan penempatan ke lima jenis sekolah khusus seluruh negara.
Menurutnya, ia meliputi Sekolah Berasrama Penuh (SBP), Sekolah Menengah Kebangsaan Agama (SMKA), Sekolah Menengah Teknik (SMT), Kolej Vokasional (KV) dan Maktab Tentera Diraja (MTD).
Katanya lagi, PKSK bagaimanapun tidak akan membabitkan kemasukan ke Maktab Rendah Sains MARA (MRSM) kerana institusi itu mempunyai instrumen sendiri pemilihan murid iaitu Ujian Kecenderungan Kemasukan MRSM (UKKM).
PKSK juga bukan bertujuan menggantikan Ujian Penilaian Sekolah Rendah (UPSR) dan Pentaksiran Tingkatan 3 (PT3). – K! ONLINE


Pelancongan Melaka “terlangkup” terkena tempias PKPB
Oleh DIYANATUL ATIQAH ZAKARYA

30 Oktober 2020, 8:08 pm
MELAKA – Kerajaan negeri ini buntu selepas semua Pelan Pelancongan Melaka yang dirangka bagi merancakkan semula sektor itu yang “terlangkup” selepas Perintah Kawalan Pergerakan Bersyarat (PKPB) di Lembah Klang.
Pengerusi Jawatankuasa Pelancongan, Warisan dan Kebudayaan negeri, Datuk Muhammad Jailani Khamis berkata, pelbagai mekanisme dilaksanakan seperti promosi harga, pakej-pakej menarik, peningkatan kualiti dan pembersihan berkala tidak membuahkan hasil.
Jelasnya, sasaran menarik kehadiran 5.6 juta pelancong menjelang hujung tahun ini juga dilihat semakin samar.
“Saya tak tahu macam mana lagi nak buat kerana sudah macam-macam cara kita lakukan, sejak PKPB dilaksanakan di Lembah Klang, pelancong sasaran dari tiga negeri ini tidak dapat datang khususnya pada hujung minggu.
“Semasa gelombang pertama dahulu kerajaan negeri masih ada rizab yang baik jadi kita tidak terlalu terkesan teruk dan berharap tidak berlaku gelombang seterusnya tetapi akhirnya ia berlaku juga,” katanya.
Beliau berkata demikian ketika ditemui selepas majlis perasmian Pejabat Penggerak Komuniti Negara (PKN) oleh Menteri Perumahan dan Kerajaan Tempatan, Datin Zuraida Kamaruddin di Taman Klebang Utama, di sini hari ini.

Mengulas lanjut, Muhammad Jailani berkata, pihaknya benar-benar berharap agar rantaian kes positif Covid-19 dapat segera ditangani agar negara tidak perlu berada dalam perintah PKPB, sekali gus mengembalikan rentak ekonomi sektor perlancongan.
Sementara itu, mengulas mengenai Bajet negeri Melaka dan Persekutuan 2021 yang akan dibentangkan, beliau berharap sektor pelancongan mendapat penekanan yang mencukupi selepas terjejas terus akibat pendemik Covid-19.
Jelasnya, antara diharapkan adalah kewujudan rizab sebagai sokongan yang dapat disalurkan kepada pemain industri pelancongan sekiranya sektor itu terpaksa berdepan cabaran getir pada masa hadapan.
“Apabila berlakunya Covid-19, kita mula sedar betapa pentingnya rizab untuk pelancongan dan saya sangat berharap bajet Persekutuan dan negeri dapat memikirkan satu jumlah rizab bagi industri pelancongan sekiranya berlaku musibah seperti ini.
“Jika ada rizab tersebut, kita dapat menggunakanny untuk bertahan dalam tempoh sukar, sekali gus dapat mengelakkan pembuangan pekerja,” katanya. – K! ONLINE


David Beckham dan Posh tandatangani siri Netflix bernilai RM86 juta
Oleh KOSMO!

30 Oktober 2020, 7:23 pm
LONDON – Pasangan selebriti, David dan Victoria Beckham didakwa telah menandatangani satu perjanjian dengan platform penstriman Netflix bernilai £16 juta (RM86 juta), menurut satu laporan baru-baru ini.
Perjanjian itu melibatkan akses kepada foto dan rakaman video keluarga itu yang belum pernah didedahkan kepada umum.
Menurut kenalan rapat keluarga itu, foto dan video istimewa itu akan dipertontonkan dalam satu siri dokumentari khas tentang kerjaya dan hidup Beckham tidak lama lagi.
Siri itu dipercayai akan memfokuskan tentang Beckham, 45, dan kisah perjalanan kariernya bermula sebagai pemain muda di Kelab Bola Sepak Manchester United menuju ke zaman kegemilangan antarabangsa hingga kini, bergelar pemilik bersama Kelab Bola Sepak Miami.
Sementara itu, Posh, 46, dan empat anak mereka iaitu Brooklyn, 21, Romeo, 18, Cruz, 15 dan Harper Seven, 9, akan turut terlibat dalam penggambaran di sebalik tabir siri dokumentari berkenaan.
Sumber dalaman mengatakan peminat berpeluang menyaksikan sisi berbeza Beckham yang jarang ditonjolkan di hadapan media menerusi siri ini.

Peminat juga dapat mengimbas semula detik-detik awal percintaan Beckham dan Posh yang pernah menjadi tajuk utama akhbar dunia lewat tahun 1990-an.
“Semua orang dalam keluarga David sangat teruja dengan pembikinan siri ini. Mereka masih menyimpan segala keratan akhbar, gambar pasukan bola sepak sekolah dan laporan sukan sekolah untuk ditayangkan dalam dokumentari itu.
“Seorang kru khas akan merakam setiap detik dalam kehidupan seharian David dan bakal mengikuti bintang itu ke acara-acara yang dihadirinya di seluruh dunia,” kata sumber itu.
Siri dokumentari itu yang sudah memulakan penggambaran dikatakan adalah terbitan syarikat penerbitan milik Beckham iaitu Studio 99 dan hanya akan menemui penonton sekitar tahun 2022. – Agensi


MOT lancar OACP bagi menyokong NACP
Oleh MOHD. HUSNI MOHD. NOOR

30 Oktober 2020, 7:59 pm
PUTRAJAYA – Kementerian Pengangkutan (MOT) melancarkan Pelan Anti-Rasuah Organisasi (OACP) 2020 hingga 2025 bagi membuktikan komitmen kementerian terhadap Pelan Anti-Rasuah Nasional (NACP) 2019 hingga 2023.
Menterinya Datuk Seri Wee Ka Siong berkata, OACP MOT ini memberikan panduan dengan strategi dan inisiatif terperinci untuk mengesan, mencegah, dan bertindak terhadap segala bentuk ketirisan, rasuah dan salah laku dalam kementerian, agensi dan pihak berkaitan.
Beliau berkata, pelan itu penting bagi mewujudkan budaya menolak rasuah dalam segala bentuk merangkumi pengurusan pentadbiran bersandarkan amalan integriti, ketelusan, kebertanggungjawaban dan memberikan perkhidmatan terbaik kepada rakyat serta semua pihak yang berkepentingan.
“Dokumen ini akan diedarkan ke semua agensi dan unit berkaitan MOT untuk menerapkan nilai-nilai murni dan profesionalisme ke arah pemantapan intergriti dan akauntabiliti warga kerjanya.
“Ia juga akan memandu warga MOT dalam melaksanakan program yang lebih bersistematik dan bersepadu tanpa sebarang unsur ketirisan, salahguna kuasa dan rasuah,” katanya dalam kenyataan akhbar hari ini.
Katanya, pada 14 Oktober lalu, Ketua Setiausaha Kementerian, Datuk Isham Ishak telah menandatangani Kenyataan Polisi Antirasuah MOT bersandarkan kepada Pelan Antirasuah Organisasi (OACP) MOT 2020 hingga 2025.

Ka Siong berkata, OACP dilengkapi dengan 82 inisiatif yang antara lain mampu menangani 35 risiko rasuah yang dikenal pasti.
“Selain itu, 82 inisiatif ini turut merangkumi proses yang berkaitan perolehan, penguatkuasaan undang-undang, pengurusan kewangan, dan urus tadbir terbaik pentadbiran.
“Strategi dan inisiatif utama di bawah OACP melalui proses penilaian risiko yang komprehensif, rekod disiplin, pelanggaran integriti, audit dalaman dan luaran serta sesi sumbang saran membabitkan semua Bahagian, Unit, Pejabat Menteri dan Timbalan Menteri, di bawah bimbingan Institut Integriti Malaysia (IIM),” katanya. – K! ONLINE


Kempunan hasil ragut
Oleh IVAN AMIRUL

30 Oktober 2020, 7:56 pm
KOTA KINABALU – Seorang lelaki tidak sempat menggunakan wang hasil aktiviti ragutnya apabila berjaya ditangkap orang awam selepas melarikan dompet milik seorang peniaga sayur dalam kejadian di kaki lima berhampiran Pasar Besar Kota Kinabalu pagi tadi.
Ketua Polis Daerah Kota Kinabalu, Asisten Komisioner Habibi Majinji berkata, dalam kejadian kira-kira pukul 6 pagi itu, suspek seorang lelaki berumur 43 tahun ditahan dua orang awam yang kebetulan berada berhampiran lokasi kejadian.
“Mangsa lelaki berusia 71 tahun sebelum kejadian berada di tepi jalan sebelum dihampiri suspek yang tidak dikenali dan memberitahu mangsa tentang tempat menjual ikan yang lebih segar.
“Mangsa yang terpedaya dengan suspek kemudiannya mengikuti suspek,” katanya ketika dihubungi hari ini.
Jelasnya, sebaik tiba di tempat yang diberitahu, mangsa mendapati tiada ikan yang dimaksudkan suspek.
“Mangsa yang berasa bimbang terus beredar tetapi suspek mengekorinya dari belakang sebelum meragut dompet yang disimpan dalam poket belakang seluar mangsa.

“Sepasukan polis dari Ibu Pejabat Polis Daerah (IPD) Kota Kinabalu yang sedang menjalankan rondaan tiba di lokasi sebaik menerima maklumat orang awam yang berjaya menahan suspek,” ujarnya.
Mengulas lanjut tentang kejadian itu, Habibi berkata, mangsa bertindak mengejar suspek yang melarikan diri ke jeti pasar ikan sambil menjerit meminta tolong selepas menyedari perbuatan suspek terbabit.
“Suspek dipercayai membuang dompet milik mangsa ke dalam laut selepas mengambil wang sebanyak RM500 di dalam dompet mangsa ketika melarikan diri.
“Polis yang dimaklumkan mengenai kejadian itu bergegas ke lokasi dan menangkap semula suspek,” katanya.
Suspek ditahan mengikut Seksyen 392 Kanun Keseksaan. – K! ONLINE


Tawaran diskaun tambang KTM Antara Bandar dan ETS dilanjutkan sehingga 16 November
Oleh MOHD. HUSNI MOHD. NOOR

30 Oktober 2020, 7:34 pm
PUTRAJAYA – Tawaran diskaun tambang bagi KTM Antarabandar dan Perkhidmatan Tren Elektrik (ETS) dilanjutkan sehingga 16 November ini.
Menteri Pengangkutan, Datuk Seri Wee Ka Siong berkata, lanjutan tawaran diskaun itu sekali gus memberi peluang kepada lebih ramai penumpang untuk menikmati manfaat berkenaan.
Beliau berkata, tawaran diskaun sehingga 16 November itu diberikan tambahan selama seminggu selepas tempoh Perintah Kawalan Pergerakan Bersyarat (PKPB) di Kuala Lumpur, Selangor dan Putrajaya yang tamat pada 9 November ini.
“Susulan pelaksanaan dan pelanjutan PKPB sehingga 9 November ini, tawaran diskaun oleh KTMB untuk meringankan beban pengguna pengangkutan awam kurang mencapai objektif secara menyeluruh.
“Saya meminta Ketua Pegawai Eksekutif Keretapi Tanah Melayu Berhad (KTMB) Datuk Kamarulzaman Zainal untuk mengambil tindakan sewajarnya demi kepentingan orang awam.
“Justeru, saya telah pun mengarahkan pihak KTMB agar melanjutkan tawaran diskaun ini sehingga 16 November supaya lebih ramai penumpang dapat menikmati manfaat ini,” katanya dalam kenyataan menerusi Facebook, hari ini.

Katanya, kementerian sentiasa mendengar suara rakyat dan prihatin serta komited dalam membantu meringankan beban pengguna pengangkutan awam khususnya semasa waktu sukar akibat pandemik Covid-19.
Kamarulzaman dalam kenyataan akhbar sebelum ini memaklumkan, pihaknya menawarkan diskaun tambang sehingga 50 peratus untuk ETS dan KTM Antarabandar mulai 27 Oktober lalu hingga 9 November ini.
Menurutnya, tawaran diskaun itu adalah bagi perjalanan ke mana-mana destinasi sedia ada membabitkan enam perkhidmatan ETS dan lapan KTM Antarabandar ketika tempoh Perintah Kawalan Pergerakan Bersyarat (PKPB). – K! ONLINE


Harga RON95, RON97 dan diesel kekal
Oleh NOR IDAYU BOSRO

30 Oktober 2020, 8:01 pm
PUTRAJAYA – Harga runcit petrol RON95 kekal empat sen pada paras RM1.64 seliter manakala harga petrol RON97 kekal RM1.94 seliter bagi tempoh bermula tengah malam ini sehingga 6 November depan.
Kementerian Kewangan dalam satu kenyataan berkata, harga runcit diesel pula kekal pada paras RM1.74 seliter.
“Kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara,” katanya. – K! ONLINE


Lelaki disyaki hilang setelah disambar buaya
Oleh ALICIA JOHNY KUEH

30 Oktober 2020, 7:50 pm
MIRI – Seorang pekerja warganegara Indonesia di kilang papan lapis hilang setelah diserang buaya di Sungai Bilat, Kuala Baram di sini pada Selasa lalu.
Mangsa, Muhammad Syopyan Nasution, 24, telah keluar bersama rakannya secara sembunyi-sembunyi melalui saluran paip yang menyeberangi sungai tersebut untuk ke Emart Tudan sekitar pukul 9 malam.
Semasa meniti di atas saluran paip tersebut, mangsa tiba-tiba disambar seekor buaya dan kejadian tersebut disaksikan oleh rakan mangsa.
Menurut jurucakap Pusat Gerakan Operasi (PGO) Bomba Sarawak, mangsa telah hilang sejak Selasa lalu namun tidak dilaporkan sehingga hari ini.
“Rakan mangsa memberitahu bahawa gerakan pencarian dibuat sendiri oleh rakan-rakan mangsa namun mereka gagal menemui mangsa, sebelum membuat laporan polis untuk bantuan pencarian.
“Semasa kejadian, mangsa menggunakan jaket berwarna hitam dan berseluar jean berwarna biru,” katanya dalam satu kenyataan hari ini.

Tambahnya lagi, pasukan Bomba telah membuat pencarian melalui ‘surface searching’ di lokasi menggunakan bot penyelamat.
Katanya, operasi mencari dan menyelamat (SAR) hari pertama tidak menemui sebarang petunjuk penemuan mangsa.
“Justeru, Komander Operasi, Penolong Kanan Penguasa Bomba (PKPgB) Terry Robson telah menangguhkan operasi pada pukul 5.55 petang dan akan bersambung pada keesokan harinya.
“Kekuatan anggota dan logistik dari Balai Bomba dan Penyelamat (BBP) Lopeng termasuk satu unit Fire Rescue Tenders (FRT) Scania, satu bot seramai 10 anggota bomba diketuai oleh PBKII Nasir Razali,” katanya. – K! ONLINE


HSR akan dibuka dalam masa terdekat
Oleh MOHD SHARKAWI LONDING

30 Oktober 2020, 7:25 pm
PAGOH – Projek Kereta Api Berkelajuan Tinggi (HSR) Kuala Lumpur-Singapura akan dibina dalam masa terdekat dan dijangka siap pada 2029.
Perdana Menteri, Tan Sri Muhyiddin Yassin berkata, projek yang membabitkan kos RM50 bilion itu akan memberi pelbagai manfaat kepada negara.
Jelasnya, tempoh perjalanan Kuala Lumpur-Singapura bakal mengambil masa 80 minit sahaja.
“Rakyat Parlimen Pagoh paling bertuah kerana sebuah stesen HSR akan ada di sini iaitu berdekatan Universiti Hub Pendidikan Tinggi Pagoh.
“Projek ini akan melalui kawasan ini dan merupakan peluang kita untuk meningkatkan peluang ekonomi di kawasan ini,” katanya.
Beliau berkata demikian dalam Majlis Perjumpaan Perdana Menteri Bersama Pemimpin Masyarakat Parlimen Pagoh di Kompleks Sukan Pagoh di sini hari ini.

Pada 31 Mei lalu, kedua-dua kerajaan bersetuju untuk menangguhkan pembinaan projek dua hala bernilai RM110 billion itu sehingga 31 Disember 2020.
Projek sepanjang 350 kilometer itu ditangguhkan sejak Septemter 2018 dan akan disambung semula pada akhir Mei 2020.
Ini kali kedua projek HSR ditunda sehingga menyebabkan Malaysia terpaksa membayar sejumlah S$15 juta kepada Singapura untuk menampung kos penundaan projek berkenaan.-K! ONLINE


Polis Marin rampas rokok seludup RM2.9 juta
Oleh TOREK SULONG

30 Oktober 2020, 6:50 pm
PASIR PUTEH – Pasukan Polis Marin (PPM) Wilayah Tiga Tok Bali berjaya menumpaskan kegiatan kumpulan sindiket yang membawa masuk sebanyak 19,000 karton rokok seludup bernilai RM2.9 juta dalam serbuan di tebing sungai Pengkalan Ubi Keling dekat Besut semalam.
Dalam serbuan pada pukul 5.30 petang itu, PPM Wilayah Tiga Tok Bali turut merampas tiga bot laju dipercayai bot pelancongan yang digunakan untuk membawa rokok-rokok berkenaan.
Ketua Bahagian Operasi Risik PPM Wilayah Tiga, Deputi Superintendan Azuhar Md. Nor berkata, serbuan dijalankan oleh anggota PPM sewaktu menjalankan Ops Benteng Covid-19 sebelum mendapat maklumat mengenai kegiatan penyeludupan di kawasan berkenaan.
Menurutnya, sewaktu serbuan dijalankan, anggota PPM turut melihat kelibat empat orang dipercayai pengendali bot berkenaan bertindak meloloskan diri ke kawasan gelap selepas menyedari kehadiran pihak berkuasa yang mendekati ke arah bot mereka.
Katanya, ketiga-tiga bot yang dibawa ke Pangkalan PPM Tok Bali dianggarkan bernilai RM11,000 menjadikan keseluruhan hasil rampasan mencecah hampir RM4 juta.
“Pemeriksaan terhadap bot pertama membawa kepada penemuan sebanyak 12,000 karton rokok berjenama ‘Zon King’ manakala bot kedua pula mengandungi 4,000 karton rokok jenama yang sama.

“Bot ketiga pula sarat dengan muatan 3,000 karton rokok juga dari jenama yang sama,” katanya pada sidang media di Jeti Pangkalan PPM Wilayah Tiga Tok Bali di sini hari ini.
Azuhar berkata, selepas menunggu selama 30 minit, anggota PPM bertindak merampas dan menunda masuk bot serta rokok ke Markas Taktikal PPM Wilayah Tiga Tok Bali malam tadi.
Katanya, siasatan lanjut mendapati rokok itu dipercayai diseludup dari negara jiran yang dibawa oleh kapal kargo ke tengah laut menerusi perairan antarabangsa.
Tambahnya, transaksi jual beli rokok itu dilakukan tengah laut oleh kumpulan sindikit sebelum ia dibawa masuk oleh bot tempatan melalui perairan Kelantan, Terengganu dan Pahang.
“Rokok ini dipercayai akan dijual di negeri-negeri yang terletak di Pantai Barat negara ini kerana jenama Zon King tidak dijual di Kelantan,” katanya.
Kes disiasat mengikut Akta Kastam 1967. – K! ONLINE


376 institusi pendidikan di Johor Bahru ditutup
Oleh NOR IDAYU BOSRO

30 Oktober 2020, 7:28 pm
PUTRAJAYA – Sebanyak 376 buah institusi pendidikan di seluruh daerah Johor Bahru, Johor akan ditutup mulai Ahad ini hingga 14 November depan berikutan peningkatan kes Covid-19 di kawasan terbabit yang kini dikategorikan sebagai zon merah.
Keputusan itu selaras dengan perutusan Perdana Menteri, Tan Sri Muhyiddin Yassin pada 6 Oktober lalu berhubung keputusan kerajaan untuk menutup sekolah di kawasan-kawasan yang disahkan zon merah oleh Kementerian Kesihatan (KKM).
Kementerian Pendidikan (KPM) dalam satu kenyataan berkata, bilangan sekolah terbabit merangkumi sekolah rendah dan menengah di bawah KPM selain Institusi Pendidikan Guru serta sekolah swasta yang berdaftar dengan KPM.
“Senarai institusi pendidikan yang ditutup di daerah Johor Bahru akan dimuat naik di portal serta platform media sosial rasmi KPM untuk rujukan ibu bapa, penjaga serta warga sekolah dan institusi terbabit,” katanya di sini hari ini.
KPM berkata, sekolah dan institusi yang mempunyai asrama juga ditutup dan ibu bapa serta penjaga perlu mengambil murid yang tinggal di asrama tersebut untuk pulang.
“Bagaimanapun, murid yang menunggu untuk diambil ibu bapa atau murid yang ingin terus kekal berada di asrama sekolah dan institusi berkaitan sepanjang tempoh penutupan sekolah akan berada di bawah penjagaan warden asrama.

“Keperluan makan dan minum murid sepanjang tempoh tersebut akan disediakan oleh pihak sekolah dan institusi berkenaan,” katanya.
Sementara itu, KPM berkata, murid-murid yang perlu menduduki peperiksaan antarabangsa seperti yang telah dijadualkan sepanjang tempoh penutupan institusi pendidikan perlu mendapatkan surat dari sekolah masing-masing untuk menghadiri peperiksaan.
KPM berkata, pentadbir sekolah serta semua institusi pendidikan diarah untuk memastikan guru-guru, tenaga pengajar serta murid dan pelajar melaksanakan pengajaran dan pembelajaran di rumah.
“Manual pengajaran dan pembelajaran di rumah boleh dimuat turun di portal rasmi www.moe.gov.my,” katanya.
Dalam hal ini, KPM berkata, pihaknya sentiasa memantau situasi di seluruh negara serta sentiasa bekerjasama dengan Majlis Keselamatan Negara (MKN) dan KKM.
“Sebarang pemakluman berhubung penutupan sekolah dan institusi pendidikan akan dibuat dari semasa ke semasa,” katanya.


Enam jemaah tabligh selamat tiba dari India
Oleh NUR SHARIEZA ISMAIL

30 Oktober 2020, 6:56 pm
SEPANG – Enam lagi ahli jemaah tabligh rakyat Malaysia selamat tiba di tanah air hari ini menjadikan jumlah yang telah dibawa pulang setakat ini seramai 176.
Mereka pulang menaiki penerbangan Air India Express dari New Delhi, India dan selamat tiba di Lapangan Terbang Antarabangsa Kuala Lumpur (KLIA) pada pukul 3.02 petang.
Timbalan Menteri Luar Negeri, Datuk Kamarudin Jaffar berkata, masih terdapat seramai 13 ahli jemaah tabligh warga Malaysia yang masih menunggu diberikan kebenaran untuk pulang ke tanah air atau masih menjalani prosedur perundangan di Bihar, India.
“Para Perwakilan Malaysia di India akan meneruskan usaha dan bekerjasama dengan pihak berkuasa tempatan untuk menyelaras membawa mereka pulang.
“Kementerian juga akan meneruskan kerjasama dengan pihak berkuasa tempatan di India dalam usaha memudahcara urusan pulang baki ahli jemaah tabligh yang masih berada di negara itu,” katanya menerusi kenyataan akhbar hari ini.
Beliau berkata, sehingga kini, kementerian telah berjaya membawa pulang seramai 176 daripada 189 orang ahli jemaah tabligh yang berada di India.

“Sebelum ini, seramai 170 ahli jemaah tabligh telah dibawa pulang menerusi beberapa siri Misi Bantuan Kemanusiaan dan Bencana (HADR), iaitu pada 18, 22 dan 29 Julai, 26 Ogos, 18 September serta 9, 14 dan 23 Oktober lalu
“Selaras dengan peraturan yang ditetapkan oleh Kerajaan Malaysia, semua ahli jemaah tabligh yang pulang diwajibkan menjalani kuarantin selama 14 hari di stesen kuarantin sejajar dengan peraturan yang telah ditetapkan oleh kerajaan,” katanya. – K! ONLINE


Tumpahan minyak: Empat kapal dikenal pasti
Oleh DIYANATUL ATIQAH ZAKARYA

30 Oktober 2020, 6:14 pm
MELAKA – Sebanyak empat buah kapal telah disenaraikan dalam insiden kes tumpahan minyak di Pantai Tanjung Tuan, Alor Gajah pada dua minggu lalu.
Pengarah Jabatan Alam Sekitar (JAS) negeri, Rosli Osman berkata, melalui kerjasama pihak Jabatan Laut Malaysia, keempat-empat kapal tersebut dikesan berlabuh di perairan itu dalam tempoh kejadian berlaku.
“Berdasarkan kerjasama dengan Jabatan Laut Malaysia, kita dapati kira-kira 20 buah kapal dikesan berlabuh di perairan itu.
“Walau bagaimanapun, hanya empat buah kapal yang disenaraikan terlibat dalam insiden berkenaan,” katanya ketika dihubungi di sini hari ini.
Mengulas lanjut beliau memberitahu, keputusan ujian makmal berdasarkan sampel yang diambil dari kapal-kapal terbabit itu juga dijangka siap pada minggu hadapan.
“Pelbagai kaedah siasatan telah dijalankan oleh pegawai penyiasat dari negeri ini dan Negeri Sembilan bagi melaksanakan ujian terbabit.

“Antara kaedah tersebut termasuklah ‘finger print test’ dengan mengambil sampel minyak daripada beberapa buah kapal terbabit bagi mengesan elemen persamaan dengan tumpahan minyak di laut,” katanya.
Pada 13 Oktober lalu, Agensi Penguatkuasaan Maritim Malaysia (Maritim Malaysia) Melaka dan Negeri Sembilan mengesan tumpahan minyak di perairan Tanjung Tuan dan Pantai Cermin di Port Dickson, Negeri Sembilan.
Tumpahan yang disifatkan terbesar berlaku pada tahun ini disebabkan hampir 10 tan metrik sisa minyak telah mencemari perairan berkenaan di kedudukan 1.3 batu nautika menghala ke Pulau Perjudi.
Kira-kira 4,000 batang pokok di Tanjung Tuan turut terjejas sehingga memerlukan kerja-kerja pembersihan dan pemuliharaan sepanjang pantai berkenaan terpaksa dijalankan selama seminggu.
Pelbagai kaedah juga digunakan termasuk penggunaan alatan seperti ‘absorbent boom’ dan ‘absorbent pad’ bagi menyerap tumpahan sisa minyak di lokasi tercemar. – K! ONLINE


RM200 juta bendung masalah pencemaran air berulang di Selangor
Oleh NOR AZIHAN MD. GHAZALI

30 Oktober 2020, 6:21 pm
SHAH ALAM – Kerajaan negeri memperuntukkan RM200 juta dalam empat projek membendung masalah pencemaran air berulang di negeri ini yang boleh menyebabkan henti tugas di enam Loji Rawatan Air (LRA) sehingga 1.6 juta pemegang akaunnya terpaksa berdepan gangguan bekalan air tidak berjadual.
Enam LRA itu adalah Sungai Selangor Fasa 1, 2 dan 3, LRA Rantau Panjang dan LRA Semenyih 1 dan 2.
Menteri Besar Selangor, Datuk Seri Amirudin Shari berkata, ini termasuk melaksanakan projek pengepaman air mentah dari kolam takungan Projek Hybrid Off River Augmentation Storage (HORAS) 600 di Sungai Selangor dan Kolam Takungan (Pond C) di Sungai Semenyih.
“Bagi mengukuhkan langkah mengatasi insiden pencemaran ini turut akan dirancang adalah pindaan Enakmen Lembaga Urus Air Selangor (LUAS) 1999 untuk meningkatkan bayaran denda bagi kesalahan pencemaran sumber air.
“Kerajaan negeri melalui LUAS juga akan menguatkuasakan pelaksanaan pelepasan efluen berdasarkan keupayaan kapasiti sungai iaitu aplikasi Total Maximum Daily Load (TMDL), di kawasan yang ditetapkan selaras seksyen 56, Enakmen LUAS 1999 dan pelaksanaan Polluters Pay Principle (PPP),” katanya dalam Belanjawan Selangor 2021 di Dewan Undangan Negeri di sini hari ini.
Katanya, cadangan pindaan Enakmen LUAS akan diangkat untuk mendapatkan persetujuan di dalam Persidangan Dewan Negeri.

Beliau menjelaskan kerajaan negeri, LUAS dan Pengurusan Air Selangor Sdn. Bhd. (Air Selangor) telah mengenalpasti tiga sungai iaitu Sungai Sembah, Sungai Beranang dan Sungai Buah yang menjadi punca utama pencemaran di Sungai Selangor dan Sungai Langat.
“Justeru, projek Perintis Rawatan Biologikal bagi tujuan pemuliharaan kualiti air Sungai Gong juga akan dilaksanakan menggunakan kaedah kombinasi pendekatan biologi seperti perletakan bahan nanoteknologi (Aquaritin) dan kaedah fizikal seperti Raw Water Treatment System (RWTS) yang akan turut akan direplikasikan di Sungai Sembah, Sungai Beranang dan Sungai Buah.
“Seterusnya, pemantauan dan pengawasan melalui skuad PANTAS selama 24 jam di kawasan sensitif sumber air di Lembangan Sungai Selangor dan Sungai Langat. Selain itu, kerajaan negeri juga akan menambahkan bilangan stesen telemetri kualiti air bagi tujuan sistem amaran awal di hulu muka sauk yang berisiko,” katanya.
Mengulas lanjut, beliau menegaskan pelaksanaan empat projek ini akan bermula pada tahun ini dan dijangka siap dalam tempoh 18 bulan seterusnya mengurangkan 90 peratus henti tugas di enam LRA tersebut. – K! ONLINE


Penjawat awam Selangor dapat bantuan khas setengah bulan gaji
Oleh NOR AZIHAN MD. GHAZALI

30 Oktober 2020, 6:37 pm
SHAH ALAM – Kerajaan negeri mengumumkan Bantuan Khas Kewangan (BKK) setengah bulan gaji buat penjawat awam di negeri ini melibatkan Gred 54 ke bawah.
Menteri Besar, Datuk Seri Amirudin Shari berkata, bayaran itu akan dilakukan pada 29 Disember depan.
Menurutnya, pemberian BKK itu sebagai tanda penghargaan kerajaan negeri kepada penjawat awam yang sentiasa memberikan komitmen yang terbaik.
“Saya hargai usaha serta komitmen para penjawat awam yang tidak kenal erti penat lelah dalam bersama-sama memakmurkan negeri ini.
“Justeru itu, sukacitanya saya mengumumkan BKK kali kedua untuk tahun ini,” katanya ketika pembentangan Belanjawan Selangor 2021 di Dewan Undangan Negeri di sini hari ini.
Difahamkan, terdapat lebih 18,000 penjawat awam yang bakal mendapat bantuan tersebut.

Jelas beliau, pemberian insentif kali pertama sebelum ini juga sudah dilakukan kerajaan negeri kepada penjawat awam membabitkan gred yang sama.
“Ia melibatkan bayaran sebanyak RM1,000 kepada penjawat awam Gred 54 ke bawah pada 9 Jun lalu,” ujarnya.
Sebagai rekod, insentif kali kedua pada tahun ini membabitkan implikasi kewangan berjumlah RM16.5 juta. -K!ONLINE


Polis tahan dua rakan mangsa bantu siasatan
Oleh NUR SHARIEZA ISMAIL

30 Oktober 2020, 6:10 pm
SEPANG – Polis menahan dua lelaki berusia 37 dan 42 tahun bagi membantu siasatan ke atas kes mayat yang ditemukan rentung dalam kenderaan utiliti sukan (SUV) selepas terbakar dalam kejadian di kawasan semak bersebelahan Jalan Airport City di Kota Warisan, Rabu lalu.
Ketua Polis Daerah Sepang, Asisten Komisioner Wan Kamarul Azran Wan Yusof, berkata, lelaki India tersebut ditahan pada pukul 4 petang semalam, di Hospital Kuala Lumpur.
Difahamkan, seorang lagi rakan mangsa ditahan di ibu negara semalam dan kedua-duanya kini direman selama tujuh hari sehingga 5 November depan.
Menurutnya, penahanan dibuat setelah polis membuat siasatan lanjut ke atas nombor casis kenderaan Toyata Harrier yang rentung tersebut.
“Sebelum ini, berdasarkan nombor casis, kenderaan terbabit adalah milik seorang lelaki India beralamat di Subang Jaya.
“Maklumat itu seterusnya membawa polis ke sebuah rumah di Subang Jaya sebelum membawa kepada lelaki itu yang dipercayai kawan pemilik kenderaan tersebut,” katanya kepada Kosmo! hari ini.

Artikel berkaitan : Polis sahkan mayat ditemui rentung kes bunuh
Wan Kamarul Azran berkata, siasatan pihak Hospital Serdang mendapati ada unsur pembunuhan terhadap mangsa namun siasatan forensik masih terus dijalankan bagi mengenal pasti punca kematian.
“Keadaan mayat yang rentung 90 peratus menyukarkan pihak hospital mengenal pasti identiti mangsa, jadi polis belum mendapat pengesahan identitinya dan ujian asid deoksiribonukleik (DNA) akan dibuat.
“Namun, siasatan setakat ini mendapati terdapat unsur-unsur pembunuhan dan sehubungan itu, polis menahan lelaki terbabit untuk membantu siasatan dibawah Seksyen 302 Kanun Keseksaan,” katanya.
Katanya, motif pembunuhan juga belum dapat dipastikan setakat ini berikutan siasatan masih giat dijalankan.
Kelmarin, polis mengesahkan mayat yang ditemui rentung di dalam kenderaan utiliti sukan (SUV) selepas terbakar, awal pagi kelmarin, di kawasan semak bersebelahan Jalan Airport City di Kota Warisan sebagai kes bunuh.
Pengesahan itu berdasarkan siasatan lanjut yang dibuat ke atas kenderaan Toyata Harrier yang terbakar. – K! ONLINE
SEORANG penumpang SUV ditemui rentung dalam kejadian di Kota Warisan, Sepang.


Pemandu treler enggan beri kerjasama JPJ ditahan
Oleh MOHD SYALMIZI HAMID

30 Oktober 2020, 6:40 pm
SEBERANG PERAI – Seorang lelaki bukan sahaja berhati kering kerana memandu treler sambil melakukan pelbagai kesalahan jalan raya, bahkan berani menghalang tugas anggota Jabatan Pengangkutan Jalan (JPJ) ketika ditahan di Perai sini hari ini.
Pemandu lelaki berusia 45 tahun itu bagaimanapun ditahan polis selepas menerima aduan berikutan dia enggan memberi kerjasama ketika cuba diperiksa anggota JPJ kira-kira pukul 9.10 pagi.
Ketua Polis Daerah Seberang Perai Tengah, Asisten Komisioner Shafee Abd. Samad berkata, pemandu lori itu dilaporkan enggan memberhentikan trelernya ketika diarahkan berbuat demikian di satu persimpangan lampu isyarat kerana didapati lebih muatan.
“Lelaki itu terus memandu dalam keadaan merbahaya ke kiri dan ke kanan jalan sambil menggunakan telefon bimbit serta hampir menghimpit kenderaan JPJ yang mengekori.
“Ketika tiba di kawasan Lorong Perusahaan Perai 12, treler itu telah bergesel dengan sebuah kenderaan JPJ lain yang menyebabkan kerosakan pada sebelah kiri.
“Pemandu itu telah diarahkan supaya turun, namun dia berdegil sehinggalah tidak lama kemudian baru dia menyerahkan lesen dan kad pengenalan,” katanya kepada pemberita hari ini.

Shafee berkata, siasatan pihaknya mendapati pemandu itu enggan memberhentikan treler kerana melakukan kesalahan membawa muatan besi berlebihan selain telah menyebabkan kerosakan pada kenderaan JPJ.
“Semakan mendapati treler itu didaftarkan atas nama sebuah syarikat beralamat di Gurun, Kedah.
“JPJ turut mengeluarkan lima saman kerana cukai tamat tempoh, tiada insurans, tiada pemeriksaan kenderaan berkomputer (Puspakom), tidak menyelenggara tayar dan lebih muatan,” katanya lagi.
Beliau berkata, kes disiasat mengikut Seksyen 186 Kanun Keseksaan.
Terdahulu, tular di media sosial satu video yang memaparkan kira-kira enam anggota JPJ yang sedang bertugas cuba memujuk pemandu itu.
Difahamkan rakaman oleh orang awam itu dibuat ketika anggota JPJ berjaya memberhentikan treler tersebut, namun pemandu dilihat enggan memberikan kerjasama. – K! ONLINE


Pendaftaran Pejuang belum selesai, guna lambang parti dilarang
Oleh MOHD. HUSNI MOHD. NOOR

30 Oktober 2020, 6:45 pm
PUTRAJAYA – Jabatan Pendaftaran Pertubuhan Malaysia (JPPM) menjelaskan permohonan pendaftaran Parti Pejuang Tanah Air (Pejuang) masih di peringkat penelitian dan semakan.
JPPM menerusi satu kenyataan berkata, semakan rekod jabatan menerusi sistem eROSES sehingga 29 Oktober lalu mendapati, permohonan pendaftaran Pejuang belum diselesaikan sepenuhnya.
Menurutnya, pihak jawatankuasa penaja parti itu diminta untuk berhubung dengan JPPM bagi menyelesaikan urusan permohonan pendaftaran tersebut.
“Jawatankuasa penaja telah dimaklumkan mengenai keperluan pendaftaran yang lengkap melalui sistem sebelum pertimbangan sewajarnya dilakukan.
“Kami ambil maklum mengenai kenyataan akhbar oleh Pejuang bertarikh 29 Oktober lalu mengenai ‘Pejuang Desak Keputusan Segera dan Jelas Dari Jabatan Pendaftaran Pertubuhan Malaysia (JPPM)’,” katanya di sini hari ini.
Kenyataan itu memberitahu, dakwaan dibuat Pejuang kononnya belum ada tanda-tanda parti itu diluluskan setelah dua bulan permohonan diserahkan juga adalah tidak berasas sama sekali.

Katanya, dakwaan itu tidak wajar kerana jawatankuasa penaja Parti telah beberapa kali mengadakan perbincangan bersama JPPM bagi tujuan semakan dan mendapatkan pandangan mengenai tindakan lanjut yang perlu diambil terhadap permohonan tersebut.
“Malah, perbincangan itu turut dinyatakan sendiri oleh Parti Pejuang dalam kronologi kenyataan akhbar mereka bertarikh 29 Oktober lalu.
“Seperti dimaklumkan kepada jawatankuasa penaja parti bahawa semakan terperinci hendaklah dilakukan pada setiap permohonan termasuk dokumentasi terutamanya Perlembagaan yang merupakan rujukan utama sesebuah pertubuhan berdaftar,” katanya.
JPPM sebagai sebuah jabatan yang menguatkuasakan Akta Pertubuhan 1966 [Akta 335] dan mengawal selia semua pertubuhan berdaftar menegaskan agar jawatankuasa penaja parti tidak menggunakan logo, lambang serta simbol sehingga pertubuhan itu didaftarkan secara sah di bawah Akta 335. – K! ONLINE


Kerajaan pertimbang benarkan pekerja asing bekerja
Oleh NUR ALINA HASSAN

30 Oktober 2020, 6:48 pm
PAGOH- Kerajaan sedang mempertimbangkan cadangan untuk membenarkan pekerja warga asing yang telah menetap di Malaysia untuk terus bekerja bagi meningkatkan sektor perladangan.
Perdana Menteri, Tan Sri Muhyiddin Yassin berkata, kaedah itu l meliputi kumpulan pekerja asing yang telah tamat permit dan tidak mampu pulang ke negara asal berikutan
penutupan pintu sempadan ketika ini.
Katanya, ia melibatkan pemberian pas pekerja sementara atau lesen melalui kaedah pemutihan mahupun pengampunan bertujuan menggunakan khidmat kumpulan itu.
“Kebanyakan rakyat Malaysia tidak mahu bekerja dalam sektor berkenaan kerana keadaan yang kurang selesa. Yang mahu bekerja dalam sektor itu adalah warga asing seperti Bangladesh, Indonesia dan lain-lain.
“Tetapi dalam keadaan pandemik Covid-19 mereka (pendatang baharu) tidak dapat masuk ke Malaysia untuk bekerja. Jika kita beri mereka masuk, risiko pembawaan virus berkenaan kepada rakyat Malaysia akan lebih teruk,” katanya pada program Sembang Santai Bersama Masyarakat Cina dan Pertubuhan NGO Parlimen Pagoh, hari ini.
Muhyiddin yang juga Ahli Parlimen Pagoh itu berkata, perkara tersebut akan diperjelaskan oleh Kementerian Dalam Negeri dan Kementerian Sumber Manusia dalam masa terdekat.

“Dalam tempoh ini kita akan mencari kaedah yang terbaik untuk membenarkan warga asing yang masuk secara haram bekerja di negara dalam tempoh satu atau dua tahun ini.
“Selepas itu jika sudah tamat tempoh pemutihan berkenaan, mereka perlu pulang ke negara masing-masing,” katanya.
Tambah Muhyiddin, pengumuman kebenaran itu tidak akan dibuat kerana bimbang sindiket penyeludupan pendatang tanpa izin (PATI) akan mengambil kesempatan. – K! ONLINE


799 kes positif, lapan kluster baharu
Oleh SITI A'ISYAH SUKAIMI

30 Oktober 2020, 6:12 pm
PUTRAJAYA – Kes jangkitan Covid-19 hari ini melaporkan 799 kes termasuk daripada lapan kluster baharu menjadikan jumlah kes positif sebanyak 30,889 kes.
Ketua Pengarah Kesihatan, Tan Sri Dr. Noor Hisham Abdullah berkata, kesemua kes baharu membabitkan penularan tempatan dengan Sabah masih mencatatkan kes harian tertinggi sebanyak 466.
“Selangor merekodkan 150 kes diikuti Labuan (65) dan Pulau Pinang (35),” katanya pada sidang akhbar di Kementerian Kesihatan hari ini.
Noor Hisham berkata, tiga lagi kematian berkaitan Covid-19 dilaporkan menjadikan jumlah keseluruhan kes kematian sebanyak 249.
Pada masa sama, beliau berkata, sebanyak 491 kes pulih dilaporkan menjadikan jumlah keseluruhan kes pulih adalah 20,248 setakat hari ini. – K! ONLINE


PLUS nafi kesulitan dilapor Zara Zya
Oleh MOHD RASDAN AHMAD

30 Oktober 2020, 6:18 pm
PETALING JAYA – PLUS Malaysia Berhad (PLUS) menafikan pihaknya tidak memberikan bantuan awal berhubung kerosakan yang dialami kenderaan milik pelakon, Zara Zya seperti yang dilaporkan sebelum ini.
Ketua Perhubungan Korporat, Komuniti dan Awam PLUS, Syed Mohamed Idid berkata, berdasarkan siasatan yang dijalankan, insiden tersebut dilaporkan berlaku pada 12 Oktober lalu kira-kira pukul 4.34 petang apabila Pusat Kawalan Trafik (TMC) PLUS dihubungi oleh seorang rakan pengadu yang memaklumkan tentang kejadian tersebut.
“Memandangkan informasi yang diberikan agak kurang jelas dan berkemungkinan berlaku di lebuhraya kendalian syarikat lain, pegawai kami telah menasihatkan supaya beliau menghubungi pihak Guthrie Corridor Expressway (GCE) sebelum pengadu menghubungi semula PLUS.
“Pada pukul 4.37 petang setelah mengesahkan kejadian tersebut berlaku di kilometer (KM) 9.2 (Arah Selatan) di Lebuhraya Baru Lembah Klang (NKVE), iaitu kira-kira tiga hingga empat kilometer dari sempadan lebuhraya GCE,” jelasnya melalui satu kenyataan hari ini.
Tambahnya, pada masa yang sama, sepasukan PLUSRonda yang sedang melalui laluan terbabit turut ternampak sebuah Toyota Vellfire yang terkandas di lorong kecemasan dan telah berhenti di lokasi untuk memberikan bantuan kira-kira pukul 4.45 petang.
“Ini dapat disahkan setelah PLUS meneliti rakaman kamera yang dipasang pada kenderaan PLUSRonda serta rekod pergerakan pasukan PLUSRonda terbabit menerusi GPS.

“Sejurus berhenti di lokasi, pasukan PLUSRonda telah dimaklumkan bahawa selebriti tersebut telahpun terlebih dahulu menghubungi syarikat tunda lain dan sedang menunggu ketibaan trak tunda terbabit,”katanya.
Ujarnya, setelah pengesahan diberikan, pasukan PLUSRonda telah turut meletakkan kon-kon keselamatan di belakang kenderaan selebriti terbabit sebagai langkah keselamatan dan mengelakkannya lebih terdedah kepada risiko dilanggar oleh kenderaan lain sebelum beredar dan meneruskan rondaan untuk memberikan bantuan kepada kenderaan yang lain di NKVE.
Terdahulu, Kosmo! pada 28 Oktober lalu menyiarkan satu artikel mengenai pelakon drama bersiri Seadanya Aku tersebut meluahkan rasa ketidakpuasan hatinya terhadap perkhidmatan syarikat konsesi lebuhraya itu yang tidak memberi bantuan sepatutya ketika dia mengalami kesulitan setelah tayar keretanya pecah di lebuhraya terbabit. – K! ONLINE.


RM5 juta cegah denggi di Selangor
Oleh NOR AZIHAN MD. GHAZALI

30 Oktober 2020, 6:30 pm
SHAH ALAM – Kerajaan Selangor memperuntukkan sebanyak RM5 juta untuk kerja-kerja membendung dan mencegah penularan wabak denggi di negeri ini pada tahun hadapan.
Menteri Besar, Datuk Seri Amirudin Shari berkata, peruntukan itu melibatkan aktiviti-aktiviti kawalan dan pencegahan denggi di seluruh negeri ini.
“Kerajaan negeri memandang serius wabak berkenaan ekoran telah meragut sekurang-kurangnya 34 nyawa sejak Januari hingga 23 Ogos lalu.
“Dalam kesibukan menyelesaikan permasalahan wabak Covid-19, ancaman wabak denggi sentiasa dipandang serius,” katanya ketika membentangkan Belanjawan Selangor 2021 di sini hari ini.
Untuk rekod, statistik dikeluarkan menerusi laman idengue.arsm.gov.my, Selangor kekal sebagai negeri yang mencatatkan kes denggi tertinggi bagi tempoh 29 Disember tahun lalu sehingga 8 Februari lepas apabila merekodkan kes sebanyak 11,338.
Pada masa sama, Ahli Dewan Undangan Negeri (ADUN) Sungai Tua itu turut mengumumkan peruntukan untuk kesihatan sebanyak RM56.5 juta bagi melahirkan individu, keluarga dan masyarakat yang progresif.

“Ini adalah manifestasi komitmen kerajaan negeri bagi memperkasa sektor kesihatan awam dan mewujudkan Selangor yang sihat dan sejahtera.
“Jumlah peruntukan ini mencatat peningkatan 23 peratus berbanding peruntukan bagi kesihatan dalam belanjawan lalu iaitu sebanyak RM46 juta,” ujarnya.
Dalam pada itu, dalam pembentangan itu juga, Amirudin turut menyatakan sebanyak RM1.5 juta bagi aktiviti dan promosi gaya hidup sihat di seluruh Selangor dalam usaha mengatasi masalah berat badan berlebihan atau obes dalam kalangan rakyat.
“Berdasarkan tinjauan Kebangsaan Kesihatan dan Morbiditi 2019 menunjukkan bahawa seramai 1.7 juta rakyat negara ini atau bersamaan 8.1 peratus mempunyai tiga risiko utama penyakit kardiovaskular iaitu diabetes, hipertensi dan kadar kolesterol yang tinggi.
“Malah, dalam mengekang penularan penyakit berbahaya tibi pula, kerajaan memperuntukkan sebanyak RM1 juta bagi meneruskan program Insentif Rawatan Tibi pada tahun depan dengan menyasarkan seramai 2,500 orang pesakit,” jelasnya. -K!ONLINE


Gagal seludup 1.21 tan daun ketum ke Thailand
Oleh NORLIDA AKMAR IDROS

30 Oktober 2020, 5:32 pm
ALOR SETAR – Cubaan sekumpulan individu menyeludup 1.21 tan daun ketum ke Thailand menerusi perairan Kuala Sanglang dekat sini malam semalam berjaya dipatahkan Maritim Malaysia (APMM).
Dalam serbuan kira-kira pukul 11.35 malam itu, kumpulan penyeludup tersebut bertindak melarikan diri sebelum sempat mereka memindahkan bungkusan berisi daun ketum ke dalam bot.
Pengarah Zon Maritim Kuala Kedah, Komander Maritim Mahmad Faizal Ahmad berkata, hasil maklumat risikan, pihaknya berjaya mengesan cubaan membawa keluar daun ketum menggunakan jalan laut.
“Kesemua 121 bungkusan plastik hitam mengandungi daun tumbuhan tersebut ditemui di satu lokasi berhampiran muara Kuala Sanglang.
“Sebaik menyedari kehadiran pihak berkuasa, penyeludup bertindak melarikan diri dengan meninggalkan semua bungkusan daun ketum berkenaan,” katanya dalam satu kenyataan di sini hari ini.
Kata beliau, sebuah bot peronda APMM telah diatur gerak menerusi Ops Khas ke lokasi tersebut.

Mahmad Faizal berkata, pemeriksaan lanjut mendapati bungkusan hitam itu mengandungi daun ketum seberat 1.21 tan yang dipercayai cuba diseludup ke negara jiran.
“Harga pasaran daun ketum di Thailand jauh lebih tinggi sehingga boleh mencecah RM80 sekilogram berbanding harga pasaran di sini iaitu RM40 sekilogram
“Faktor harga pasaran yang tinggi merancakkan lagi aktiviti penyeludupan keluar daun ketum ke Thailand,” jelasnya.
Tambahnya, nilai rampasan ketum tersebut jika dipasarkan di negara jiran boleh mencecah RM96,800.
“Kes disiasat di bawah Seksyen 30(3) Akta Racun 1952,” katanya. – K! ONLINE


TEMCO: PPK Kuala Langat salur bantuan kepada penduduk
Oleh ABDUL RAZAK IDRIS

30 Oktober 2020, 5:34 pm
KUALA LANGAT- Pertubuhan Peladang Kawasan (PPK) Kuala Langat bakal menghantar bantuan 22 barangan keperluan kepada 400 keluarga di kawasan Perintah Kawalan Pergerakan Diperketatkan Secara Bersasar (Temco) di Jalan 31 dan 32, Taman Sungai Emas di sini lewat petang ini.
Pengerusinya, Dr.Abdul Razak Khasbullah berkata, penghantaran tersebut adalah bagi memenuhi permintaan kerajaan negeri dalam meringankan beban kepada penduduk terlibat.
“Antara barangan keperluan tersebut seperti beras, gula, minyak masak, telur, kicap, bihun dan lain-lain kepada ketua keluarga sahaja.
“Penyerahan akan dilakukan lewat petang ini dengan bantuan tersebut secara sekali sahaja (one-off),” katanya ketika ditemui Pusat Pengumpulan Hasil Ladang Jalan Waja Teluk Panglima Garang hari ini.
Temco di Jalan 31 dan 32 itu melibatkan 1,300 penduduk dengan mempunyai keluasan 5.9 hektar bermula 28 sehingga 10 November depan.
Sementara itu Pengurus Besar Lembaga PPK Kuala Langat, Shakran Shamsuddin ketika diminta mengulas mengenai penjualan di kawasan Temco itu memberitahu, sebanyak 50 peratus barangan keperluan yang disediakan telah terjual bermula pukul 8 pagi hingga 12 tengah hari tadi.

“Penduduk kawasan tersebut mengambil kesempatan membeli barang keperluan makanan untuk bekalan isi rumah dengan setiap bungkusan berharga RM2,” katanya. -K!ONLINE


Industri pertanian Sabah dapat Bantuan Prihatin hampir RM35 juta
Oleh IVAN AMIRUL

30 Oktober 2020, 5:52 pm
KOTA KINABALU – Sebanyak RM34,874,400 peruntukan disalurkan buat industri pertanian di negeri ini bagi mengurangkan impak negatif penular wabak Covid-19 ke atas industri terbabit.
Timbalan Ketua Menteri merangkap Menteri Pertanian dan Industri Makanan Sabah,  Datuk Seri Dr. Jeffrey Kitingan berkata, peruntukan berkenaan dilihat mampu memberi manfaat kepada 116,248 penerima yang berdaftar di bawah kementerian membabitkan pelbagai segmen industri pertanian di Sabah.
“Bantuan secara ‘one-off’ sebanyak RM300 bakal diberikan kepada setiap pemerima.
“Bagaimanapun, senarai ini bukanlah menyeluruh dan bagi mereka yang tercicir, permohonan bantuan akan tetap dipertimbangkan sekiranya mereka berdaftar dengan semua jabatan dan agensi yang berkaitan,” katanya.
Menurutnya, dana itu adalah sebahagian daripada jumlah bantuan kerajaan bagi membantu golongan B40 merangkumi sektor lain termasuklah pemandu teksi, bas dan lori selain pemain industri pelancongan.
“Kementerian Pertanian dan Industri Makanan bakal memproses dokumentasi bagi bantuan tunai ini.

“Ia kemudiannya dihantar ke Jabatan Perbendaharian Negeri bagi pembayaran yang akan dikreditkan secara langsung ke dalam akaun penerima,” ujarnya. – K! ONLINE


Lelaki warga emas lawan arus dibebaskan dengan jaminan polis
Oleh MOHD YUNUS YAKKUB

30 Oktober 2020, 6:06 pm
SHAH ALAM – Lelaki warga emas yang memandu melawan arus sehingga menyebabkan kemalangan terhadap dua kenderaan di Lebuh Raya Kemuning Shah Alam (LKSA) dibebaskan dengan jaminan polis selepas diambil keterangannya direkodkan, malam tadi.
Ketua Polis Daerah Shah Alam, Asisten Komisioner Baharudin Mat Taib berkata, lelaki berusia 73 tahun itu juga telah menjalani pemeriksaan di Hospital Shah Alam.
“Kita telah bebaskan warga emas itu dengan jaminan polis. Kertas siasatan sedang dilengkapkan sebelum diserahkan kepada Timbalan Pendakwa Raya untuk tindakan lanjut.
“Kes disiasat mengikut Seksyen 42(1) Akta Pengangkutan Jalan 1987 kerana memandu secara melulu,” katanya ketika dihubungi Kosmo! di sini hari ini.
Kosmo! semalam melaporkan tindakan seorang lelaki warga emas yang memandu melawan arus untuk berpatah ke rumahnya di Seksyen 8 di sini selepas tidak mempunyai kad prabayar Touch n Go apabila tiba di Plaza Tol Sri Muda, LKSA.
Perbuatan itu seterusnya menyebabkan dua kemalangan di Kilometer 3.1 membabitkan Honda City yang terbabas kerana mengelak sehingga pemandunya berusia 33 tahun cedera dan berlanggar dengan Perodua Myvi secara berdepan di Kilometer 3.6 di LKSA.

Hasil siasatan awal turut mendapati lelaki warga emas itu pada awalnya dalam perjalanan menuju ke pasaraya Tesco di Seksyen 13 dari rumah di Seksyen 8 sebelum tersalah jalan dan memasuki LKSA. -K!ONLINE


PM zahirkan rasa bangga, insaf atas pengorbanan petugas barisan hadapan
Oleh NOR IDAYU BOSRO

30 Oktober 2020, 5:37 pm
PUTRAJAYA – Perdana Menteri, Tan Sri Muhyiddin Yassin menyatakan rasa bangga dengan kerjasama kukuh di antara pelbagai agensi di negara ini yang menghulurkan bantuan dalam usaha menangani pandemik Covid-19.
Beliau pada masa sama turut menzahirkan rasa insaf melihat pengorbanan petugas barisan hadapan yang dianggap sebagai wira-wira negara kerana tanpa henti berkorban masa dan tenaga untuk memerangi Covid-19.
Beliau berkata, mereka berjuang ‘di perbatasan’ meninggalkan keluarga dan insan tersayang demi tekad untuk menyelamatkan rakyat serta negara daripada virus yang telah meragut banyak nyawa.
“Saya ingin menzahirkan penghargaan atas khidmat bantuan penerbangan dilakukan Tentera Diraja Udara Malaysia (TUDM) yang memberi kemudahan kepada banyak pihak khususnya Kementerian Kesihatan (KKM) dalam misi menghantar peralatan dan petugas kesihatan ke Sabah dan Sarawak.
“Pengorbanan anda semua tidak ternilai harganya. Percayalah, rakyat di seluruh negara amat berterima kasih kepada anggota TUDM, KKM dan petugas barisan hadapan lain atas komitmen yang berterusan dalam usaha memastikan misi memerangi Covid-19 berjaya,” katanya.
Beliau berkata demikian menerusi kenyataan yang dimuat naik di laman Facebook rasminya hari ini.

Muhyiddin berkata, terdahulu, beliau sempat ke Pangkalan Udara Subang, Selangor pagi tadi, bagi meninjau persiapan terakhir misi penghantaran barang-barang keperluan kritikal bagi menangani pandemik Covid-19 ke Sabah dan Sarawak melalui pesawat TUDM.
Hadir sama, Menteri Kanan (Keselamatan), Datuk Seri Ismail Sabri Yaakob dan Menteri Kesihatan, Datuk Seri Dr. Adham Baba.
Menerusi taklimat ringkas, beliau dimaklumkan oleh Panglima Tentera Udara, Jeneral Tan Sri Ackbal Abdul Samad bahawa pesawat A400M dan C-130H membuat penerbangan ke Kuching, Kota Kinabalu, Tawau dan Labuan sebelum kembali semula ke Pangkalan Udara Subang dalam misi hari ini.
“Saya berpeluang melihat secara dekat pelbagai kelengkapan dan peralatan kesihatan milik KKM termasuk barangan sumbangan Kementerian Perusahaan Perladangan dan Komoditi, agensi kerajaan dan swasta serta badan bukan kerajaan (NGO) dikumpulkan sebelum diterbangkan untuk digunakan petugas barisan hadapan di lapangan.
“Antaranya set peralatan perlindungan diri, ventilator, jumpsuit, protective coverall, ward screen, troli prosedur, Biological Safety Cabinet, pelitup separuh muka, pelindung muka, pensanitasi tangan serta naskhah al-Quran dan buku doa Darussyifa,” katanya.
Sementara itu, Muhyiddin berkata, penugasan bantuan penerbangan pesawat TUDM ke Sabah dan Sarawak telah bermula sejak 22 Mac lepas dengan penerbangan lebih kerap kebelakangan ini berikutan peningkatan kes Covid-19 di Sabah.
Menurutnya, sehingga hari ini, sebanyak 17 bantuan penerbangan telah dilakukan TUDM yang membawa pelbagai muatan seberat 433,886.5 kilogram.
Pada masa sama, katanya sebanyak 471 kotak sampel Covid-19 dari Labuan, Kota Kinabalu dan Tawau telah dibawa balik sepanjang Oktober untuk diuji di makmal-makmal di Semenanjung Malaysia.
“Selain keperluan peralatan perubatan dan fasiliti, pesawat TUDM turut menerbangkan doktor, staf perubatan serta sukarelawan bagi membantu memperkasakan usaha memerangi penularan wabak itu di Sabah dan Sarawak.
“Terima kasih para petugas barisan hadapan. Anda adalah wira negara dan kami sangat berbangga dengan anda semua,” katanya. – K! ONLINE


PKPD Kampung Padang Che Mas tamat ikut jadual
Oleh MOHD RIDZAUDDIN ROSLAN

30 Oktober 2020, 5:30 pm
PETALING JAYA- Perlaksanaan Perintah Kawalan Pergerakan Diperketatkan (PKPB) di Kampung Padang Che Mas, Baling, Kedah akan ditamatkan esok seperti yang dijadualkan sebelum ini.
Menteri Kanan (Keselamatan), Datuk Seri Ismail Sabri Yaakob berkata, keputusan itu dibuat susulan tiada kes positif Covid-19 direkodkan di kampung berkenaan.
“Sehingga 29 Oktober 2020, melalui ujian saringan yang dilaksanakan, Kementerian Kesihatan mengesahkan tiada kes positif Covid-19 baharu direkodkan.
“Sehubungan itu, sidang khas hari ini bersetuju menamatkan PKPD Kampung Padang Che Mas pada 31 Oktober 2020 seperti yang dijadualkan,” katanya pada sidang akhbar menerusi Facebook Live Kementerian Pertahanan di sini tadi.
PKPD Kampung Padang Che Mas dilaksanakan bermula 18 Oktober hingga 31 Oktober 2020. -K! ONLINE


Hanya 35 individu dapat dikesan bagi jalani saringan Covid-19
Oleh MOHD YUNUS YAKKUB

30 Oktober 2020, 5:43 pm
KUALA LANGAT – Seramai 35 individu sahaja berjaya dikesan pihak berkuasa bagi melakukan ujian saringan Covid-19 menerusi pemeriksaan pintu ke pintu di Flat Sungai Emas dan taman perumahan teres di Jalan Emas 31 dan 32, Kuala Langat yang dikenakan Perintah Kawalan Pergerakan Diperketatkan Secara Bersasar (Temco).
Pengerusi Jawatankuasa Bencana Kuala Langat, Mohd. Jusni Hashim berkata, jumlah itu ternyata berkurangan daripada sasaran 200 individu sebelum ini yang belum membuat saringan tersebut.
“Hasil pemeriksaan yang dijalankan semalam mendapati sebanyak 67 buah rumah kosong.
“Kita tidak mengetahui sama ada rumah berkenaan sedia kosong atau penghuninya keluar sejurus arahan Temco dikeluarkan untuk pelaksanaannya,” katanya ketika dihubungi di sini hari ini.
Pelaksanaan Temco di Flat Sungai Emas dan Jalan Emas 31 dan 32, Taman Sungai Emas, Kuala Langat sehingga 10 November depan itu susulan Kluster Bah Manggis dengan 42 kes dikesan di kawasan flat tersebut.
Mengulas lanjut, Mohd. Jusni yang merupakan Pegawai Daerah Kuala Langat menjelaskan setakat ini seramai 1,016 daripada 1,300 penduduk di kawasan tersebut telah menjalani ujian saringan Covid-19.

“Berdasarkan rekod, hanya 54 individu belum menerima keputusan saringan itu. Kita juga telah menyerahkan borang Annex 17 iaitu pelepasan dari menjalani perintah pengawasan dan pemerhatian di rumah kediaman bagi kontak jangkitan Covid-19 kepada penduduk yang layak menerimanya pada hari ini,” katanya. -K!ONLINE


163 pesakit terima rawatan di Hospital Medan
Oleh MOHD RIDZAUDDIN ROSLAN

30 Oktober 2020, 5:33 pm
PETALING JAYA- Hospital Medan di Tawau, Sabah dilaporkan telah menerima sebanyak 163 pesakit bukan rawatan Covid-19 sejak mula beroperasi pada 20 Oktober lalu.
Menteri Kanan (Keselamatan), Datuk Seri Ismail Sabri Yaakob berkata, daripada jumlah itu, sebanyak 143 adalah pesakit wanita dan selebihnya adalah lelaki.
“Antara rawatan yang diberikan kepada pesakit termasuklah obstetrik dan ginekologi selain onkologi dan pediatrik,” katanya pada sidang akhbar menerusi Facebook Live Kementerian Pertahanan di sini tadi. -K! ONLINE


Keputusan makmal tumpahan minyak siap minggu hadapan
Oleh DIYANATUL ATIQAH ZAKARYA

30 Oktober 2020, 5:57 pm
MELAKA – Keputusan ujian makmal kes tumpahan minyak di Pantai Tanjung Tuan, Alor Gajah yang berlaku pada dua minggu lalu dijangka siap seawal-awalnya minggu hadapan.
Pengarah Jabatan Alam Sekitar (JAS) negeri, Rosli Osman berkata, pelbagai kaedah siasatan telah dijalankan oleh pegawai penyiasat dari negeri ini dan Negeri Sembilan bagi melaksanakan ujian terbabit.
Jelasnya, antara kaedah tersebut termasuklah ‘finger print test’ dengan mengambil sampel minyak daripada beberapa buah kapal yang disyaki terlibat dalam tumpahan terbabit.
“Melalui kerjasama dengan Jabatan Laut Malaysia, kita dapati kira-kira 20 buah kapal dikesan berlabuh di perairan itu dalam tempoh kejadian terbabit berlaku.
“Walau bagaimanapun, hanya empat buah kapal yang disenaraikan terlibat dalam insiden berkenaan,” katanya ketika dihubungi di sini hari ini.
Tambah Rosli, JAS sampel dari kapal-kapal terbabit juga telah diambil bagi mengesan elemen persamaan dengan tumpahan minyak di laut.

Pada 13 Oktober lalu, Agensi Penguatkuasaan Maritim Malaysia (Maritim Malaysia) Melaka dan Negeri Sembilan mengesan tumpahan minyak di perairan Tanjung Tuan dan Pantai Cermin di Port Dickson, Negeri Sembilan.
Tumpahan yang disifatkan terbesar berlaku pada tahun ini disebabkan hampir 10 tan metrik sisa minyak telah mencemari perairan berkenaan di kedudukan 1.3 batu nautika menghala ke Pulau Perjudi.
Kira-kira 4,000 batang pokok di Tanjung Tuan turut terjejas sehingga memerlukan kerja-kerja pembersihan dan pemuliharaan sepanjang pantai berkenaan terpaksa dijalankan selama seminggu.
Pelbagai kaedah juga digunakan termasuk penggunaan alatan seperti ‘absorbent boom’ dan ‘absorbent pad’ bagi menyerap tumpahan sisa minyak di lokasi tercemar. – K! ONLINE


JIM selamatkan warga Nepal dieksploitasi jadi buruh paksa
Oleh NOR IDAYU BOSRO

30 Oktober 2020, 6:01 pm
PUTRAJAYA – Nasib malang enam lelaki warga Nepal yang dipercayai menjadi mangsa eksploitasi sebuah syarikat pengawal keselamatan berakhir selepas mereka diselamatkan Jabatan Imigresen Malaysia (JIM) baru-baru ini.
Kesemua mangsa yang bekerja sebagai pengawal keselamatan disyaki dieksploitasi sebagai buruh paksa selepas tidak dibayar gaji selama kira-kira enam bulan oleh majikan mereka.
Ketua Pengarah Imigresen, Datuk Khairul Dzaimee Daud berkata, mangsa dalam lingkungan 30 hingga 40 diselamatkan dalam satu operasi di Petaling Jaya pada 27 Oktober lalu.
Beliau berkata, bertindak atas maklumat dan hasil risikan, pemeriksaan dilakukan oleh Bahagian Pencegahan ATIPSOM dan AMLA Ibu Pejabat Imigresen Putrajaya di sebuah premis kediaman yang dijadikan asrama penginapan pekerja.
“Hasil pemeriksaan menemui enam lelaki warga Nepal dalam premis tersebut.
“Premis kediaman itu dilihat dalam keadaan daif, sempit dan tidak selesa,” katanya dalam satu kenyataan di sini hari ini.

Khairul Dzaimee berkata, kesemua mangsa mendakwa mereka kini tidak bekerja dan tidak dibayar gaji selama kira-kira enam bulan.
“Hasil temubual mendapati mangsa juga telah diabaikan oleh majikan dengan tidak diberikan sebarang bantuan bagi meneruskan kelangsungan hidup sepanjang mereka tidak diberikan gaji.
“Mangsa turut mendakwa pihak majikan enggan menemui mangsa meskipun beberapa kali cuba dihubungi,” katanya.
Khairul Dzaimee berkata, beberapa dokumen hasil pemeriksaan pejabat majikan dirampas serta wakil syarikat dibawa ke Ibu Pejabat Imigresen Putrajaya untuk siasatan lanjut.
Katanya, kesemua mangsa telah menjalani saringan Covid-19 dan didapati negatif oleh pihak Kementerian Kesihatan (KKM).
“Mangsa diselamatkan di bawah Akta Antipemerdagangan Orang dan Antipenyeludupan Migran 2007 dan diberi perlindungan serta ditempatkan di Rumah Perlindungan.
“Majikan dan pemilik syarikat tersebut telah dipanggil untuk memberikan keterangan,” katanya.
Kes disiasat di bawah Seksyen 12 Akta Antipemerdagangan Orang dan Antipenyeludupan Migran 2007 kerana kesalahan memperdagangkan orang bagi maksud eksploitasi. – K! ONLINE


Sukar pertimbang cadangan keluar KWSP – PM
Oleh MOHD SHARKAWI LONDING

30 Oktober 2020, 5:20 pm
MUAR – Perdana Menteri menegaskan adalah sukar untuk Kerajaan mempertimbangkan cadangan pengeluaran caruman Kumpulan Wang Simpanan Pekerja (KWSP).
Tan Sri Muhyiddin Yassin berkata, beliau sedar jika simpanan untuk hari tua itu dibenarkan dikeluarkan, ia akan memberikan masalah lebih besar pada masa depan.
“Saya hendak beritahu sukar kita pertimbangkan perkara itu, bukan sebab kita tidak mahu sedangkan tanpanya kita telah menyediakan bantuan berbililon-bilion ringgit, yang terakhir sekali tujuh bilion ringgit digunakan untuk membantu rakyat.
“Yang ada simpanan itu untuk simpanan masa hari tua, banyak orang hantar teks itu, teks ini (mesej) kepada saya ‘Tan Sri tolonglah kami susah’.
“Tetapi saya sedar, jika kita membenarkan perkara itu dilaksanakan dengan mengeluarkan segala simpanan EPF (KWSP) yang masih berbaki tidak tahu tinggal beberapa puluh ribu ringgit, ia akan mendatangkan masalah lebih besar lagi pada masa akan datang,” katanya.
Beliau berkata demikian ketika berucap dalam Majlis Perasmian Mesyuarat Koperasi Sungai Terap di Dewan Seri Permata, Sekolah Menengah Kebangsaan (SMK) Bukit Pasir di sini hari ini.

Sebelum ini, bekas Perdana Menteri, Datuk Seri Najib Tun Razak meminta Kerajaan agar pertimbangkan pencarum KWSP dibenarkan membuat pengeluaran sehingga RM10,000 secara ‘one-off’ dari akaun 1 masing-masing.  – K! ONLINE


Amirudin mahu isu air diselesaikan secara menyeluruh
Oleh MOHAMAD NAUFAL MOHAMAD IDRIS

30 Oktober 2020, 5:23 pm
SHAH ALAM- Menteri Besar Selangor, Datuk Seri Amirudin Shari menyarankan agar Pengurusan Air Selangor Sdn. Bhd. (Air Selangor) dan Lembaga Urus Air Selangor (LUAS) bekerjasama rapat dalam menyelesaikan kesemua masalah air yang berlaku di negeri ini.
Menurut beliau, ini termasuk memastikan masalah berkaitan pencemaran air dan kebocoran paip lama dapat diselesaikan secara menyeluruh demi kemudahan penduduk negeri ini.
Katanya, pihaknya mendapati pelbagai cadangan namun perlu diperhalusi untuk keadilan dan kebaikan semua pihak.
“Saya mahu Air Selangor dan LUAS bekerjasama dengan lebih rapat untuk selesaikan masalah pencemaran air dan kebocoran paip.
“Memang mudah untuk orang salahkan pihak tertentu tapi, sebagai pemimpin kerajan negeri saya mesti selesaikan masalah ini,” katanya pada Taklimat Pelan Perancangan Penyelesaian Masalah Bekalan Air di Sungai Selangor dan Semenyih di Bangunan Setiausaha Kerajaan Negeri (SUK) di sini, hari ini.
Dalam perkembangan sama, beliau menjelaskan kerajaan negeri terpaksa menanggung beban hutang yang tinggi sekiranya meminjam dana daripada mana-mana pihak untuk menyelesaikan isu air itu.

“Berikutan itu, kerajaan negeri ada mencadangkan kepada Air Selangor untuk menerbitkan sukuk bernilai RM10 billion bagi menjana wang tersebut berbanding meminjam daripada mana-mana pihak,” katanya. -K!ONLINE


PM tunai solat Jumaat pertama di Masjid Haji Muhammad Yassin
Oleh NUR ALINA HASSAN

30 Oktober 2020, 5:18 pm
PAGOH- Selepas siap sepenuhnya pada September lalu, Masjid Haji Muhammad Yassin yang dibina bersempena nama bapa Perdana Menteri itu kini dibuka untuk kepada orang ramai.
Lebih menarik, pembukaan pertama turut menyaksikan kehadiran Perdana Menteri, Tan Sri Muhyiddin Yassin bersama pemimpin serta pegawai negeri Johor bersama-sama mengerjakan solat Jumaat di masjid berkenaan.
Terdahulu, beliau yang tiba di masjid pada pukul 12.30 tengah hari lengkap berpakaian baju Melayu biru berserta samping selain turut memakai pelitup muka.
Turut mengiringi beliau adalah Pengerusi Jawatankuasa Ehwal Agama Islam Johor, Tosrin Jarvanthi, Pegawai Daerah Muar, Datuk Mohd. Haffiz Ahmad; Penasihat Majlis Agama Islam Negeri Johor (MAINJ), Datuk Noh Gadut; serta Ketua Polis Johor, Datuk Ayob Khan Mydin Pitchay.
Muhyiddin yang merupakan Ahli Parlimen Pagoh dilihat mendirikan solat sunat dua rakaat terlebih dahulu sebelum mendegar khutbah yang disampaikan oleh Imam Besar Johor, khatib Makhadzir Abdan.
Beliau kemudiannya menyempurnakan solat Jumaat bersama kira-kira 1,000 para jemaah sambil turut mengekalkan penjarakan sosial.

Dalam pada itu, Kadi Daerah Muar, Mohd. Taufik Datuk A. Samsudin berkata, masjid seluas 4.73 hektar itu mampu memuatkan sehingga 3,500 jemaah.
Masjid yang dibuka di kawasan Hub Universiti Pagoh itu turut dilengkapi dengan kemudahan Laman Islam dan lapan unit kuarters untuk imam, bilal dan siak. – K! ONLINE


Noor Hisham nafi terlibat gerakan Zionis
Oleh EDDY AQMAL MOHAMED HAMIDI

30 Oktober 2020, 5:14 pm
PETALING JAYA – Ketua Pengarah Kesihatan, Tan Sri Dr. Noor Hisham Abdullah menjawab persoalan netizen di laman Twitter yang mengaitkan beliau dengan sebuah persatuan amal yang didakwa mempunyai kaitan dengan gerakan Zionis.
Noor Hisham menerusi satu ciapan menafikan perkara tersebut dan menjelaskan perkara sebenar kepada netizen bagi mengelakkan salah faham berterusan.
“Saya bukan ahli persatuan itu, tetapi sekadar menerima penghargaan kepada Kementerian Kesihatan (KKM) dan memberi penghormatan kepada penaung persatuan tersebut,” katanya di laman Tweeter di sini hari ini.
Terdahulu, seorang pengguna memuat naik sekeping gambar yang memaparkan Noor Hisham berdiri bersebelahan seorang lelaki warga asing dalam keadaan memakai selempang disertai dengan potongan artikel mengaitkan persatuan tersebut dengan gerakan zionis.
Noor Hisham melalui satu lagi ciapan turut menyertakan pautan ke laman Facebook miliknya bagi menjelaskan perkara sebenar yang berlaku di dalam gambar tersebut.
Menerusi pautan tersebut, pengguna akan di bawa ke satu kemaskini status bertarikh 3 Februari 2018 yang menceritakan penganugerahan Fellowship Ad Hominem of the Royal College of Surgeons of Edinburgh (RCSEd), Scotland kepada Noor Hisham.

“Bagi seorang pakar bedah dan pentadbir, penganugerahan Fellowship Ad Hominem daripada College of Surgeons yang tertua dan terbesar di dunia sememangnya satu penghormatan dan pencapaian seumur hidup tertinggi yang boleh dicapai oleh seseorang.
“Yang lebih penting, anugerah tersebut merupakan pengiktirafan global dari rakan sejawatan antarabangsa saya di peringkat tertinggi. Saya amat terharu dan teruja dengan penganugerahan ini yang merupakan satu penghormatan untuk saya dan negara,” katanya menerusi kemaskini itu.
Seorang pengguna Twitter dengan nama vhinoth suppiah mempersoalkan tindakan bertanya soalan sedemikian pada masa negara diserang Covid-19.
“Di saat-saat getir melawan Covid-19, Dr. Hisham perlu menjawab soalan orang sebegini,” katanya disertai dengan emoji menepuk dahi.
Seorang lagi pengguna Twitter dengan nama heyrunnnn berkata perkara sebegitu tidak perlu diciap bagi mengelakkan salah faham.
“Tak perlu nak tweet (ciap) seperti itu kerana boleh menjadi salah faham. DG (Noor Hisham) pun sekarang berhempas pulas bersengkang mata dengan pandemik ini (Covid-19),” ciapnya.-K! ONLINE


Bekas pegawai SPRM peras ugut polis didenda RM10,000
Oleh MOHD SYALMIZI HAMID

30 Oktober 2020, 5:14 pm
SEBERANG PERAI – Seorang bekas pegawai Suruhanjaya Pencegahan Rasuh Malaysia (SPRM) didenda RM10,000 oleh Mahkamah Majistret Bukit Mertajam di sini hari ini selepas didapati bersalah memeras ugut seorang pegawai polis tiga tahun lalu.
Majistret Sri Pracha Nanthini Balabedha menjatuhkan hukuman itu ke atas tertuduh, Rommy Ma’i’aruf, 41, selepas pihak pembelaan gagal menimbulkan keraguan munasabah di akhir kes pembelaan.
Mahkamah turut memerintahkan bapa kepada tiga orang cahaya mata itu dihukum penjara 24 bulan sekiranya gagal membayar denda berkenaan.
Romy didenda RM10,000 selepas didapati bersalah oleh Mahkamah Majistret Bukit Mertajam, Seberang Perai hari ini.
Terdahulu, pada November 2017, Rommy mengaku tidak bersalah di mahkamah sama atas pertuduhan memeras ugut seorang pegawai polis, Ahmad Hasbi Mohd Fauzi iaitu dengan curangnya mendorong untuk mangsa menyerahkan wang RM3,000 kepadanya.
Dia didakwa melakukan kesalahan itu di Stesen Minyak Petronas Seberang Jaya di sini pada 8 Jun 2017 pukul 9.30 malam.
Rommy didakwa melakukan kesalahan itu mengikut Seksyen 384 Kanun Keseksaan yang memperuntukkan hukuman penjara sehingga 10 tahun atau denda atau sebat atau mana-mana dua daripada hukuman itu.

Kes itu dikendalikan Timbalan Pendakwa Raya, Muhammad Nazri Abdul Rahim dan Yusaini Amer Abdul Karim, manakala tertuduh diwakili peguam Piyara Singh. – K! ONLINE


Seorang maut, lima cedera Proton Wira bertembung treler
Oleh MOHAMAD FAHD RAHMAT

30 Oktober 2020, 5:28 pm
KLUANG – Seorang penumpang maut manakala lima yang lain cedera selepas Proton Wira dinaiki mereka bertembung dengan sebuah treler dalam kemalangan di kilometer 75.7 Lebuhraya Utara-Selatan lewat malam tadi.
Menurut kenyataan Jabatan Bomba dan Penyelamat Negeri Johor (JBPM), individu yang maut dikenali sebagai Syamil Aiman, 30, yang berada di tempat penumpang hadapan kereta itu.
“Kami menerima panggilan kecemasan kemalangan jalan raya melalui talian MERS999 pada pukul 10.38 malam tadi.
“Satu jentera FRT dari Balai Bomba dan Penyelamat (BBP) Ayer Hitam dengan kekuatan keseluruhan seramai tujuh orang anggota telah dihantar ke tempat kejadian,” katanya dalam satu kenyataan hari ini.
Katanya, Komander Operasi diketuai oleh Pegawai Bomba Kanan II Ibnul Kasim Ahmad Abd Hamid.
“Menurut komander operasi, setibanya Pasukan Keluaran Operasi (PKO) di lokasi
kejadian, didapati benar berlaku kemalangan jalan raya melibatkan sebuah kereta jenis Proton Wira dan sebuah treler jenis Scania.

“Terdapat seorang mangsa tersepit di bahagian penumpang sebelum PKO bertindak mengeluarkan mangsa yang tersepit dengan menggunakan peralatan Road Traffic Accident.
Mangsa disahkan telah meninggal dunia di tempat kejadian oleh pihak Kementerian Kesihatan (KKM) dan mangsa diserahkan kepada pihak polis untuk tindakan selanjutnya.
“Mangsa yang cedera telah di bawa ke hospital berhampiran dengan menggunakan Ambulans KKM.
“Maklumat mangsa yang lain adalah pemandu, Mohd. Noor Harun, 48, dan penumpang, Zainab Mahmod, 41, Zalikha Nazir, 48, Norafiah, 6, serta Aishah Akila, 5,” jelasnya.
Pemandu lori berkenaan yang selamat dikenali sebagai L. M Louis Edayson. Operasi ditamatkan lebih kurang pukul 11.52 malam. – K! ONLINE


Tidak isytihar darurat, peguam saman kerajaan
Oleh NUZULSHAM SHAMSUDDIN

30 Oktober 2020, 5:16 pm
KUALA LUMPUR – Seorang peguam memfailkan saman terhadap kerajaan berhubung keputusan Yang di-Pertuan Agong (YDPA) Al- Sultan Abdullah Ri’ayatuddin Al-Mustafa Billah Shah yang enggan bertindak atas nasihat Perdana Menteri, Tan Sri Muhyiddin Yassin untuk mengisytiharkan darurat.
Saman pemula itu difailkan Syed Iskandar Syed Jaafar ,53, selaku plaintif menerusi Tetuan R.Kengadharan & Co. di Pejabat Pendaftaran Mahkamah Tinggi di sini hari ini dengan menamakan kerajaan sebagai defendan tunggal.
Berdasarkan pernyataan tuntutan, plaintif antaranya menuntut untuk menentukan sama ada berdasarkan Perkara 40 dan 150 Perlembagaan Persekutuan, Yang di-Pertuan Agong mempunyai budi bicara sepenuhnya untuk tidak mengisytiharkan darurat walaupun Perdana Menteri atau Kabinet menasihatkan sebaliknya.
Plaintif juga menuntut untuk menentukan sama ada Akta A514 yang meminda Perkara 150 dengan menambah Fasal-fasal (8) dan (9) adalah melanggar Perlembagaan Persekutuan dan oleh itu adalah terbatal dan tidak sah.
Selain itu plaintif turut menyatakan bahawa parlimen tidak berhak untuk meminda Perkara 150 untuk menyingkirkan bidang kuasa Mahkamah Tinggi untuk memeriksa kesahihan suatu keputusan yang telah dibuat di bawah Perkara 150(1).
Pemindahan tersebut melanggari sepenuhnya (cut across) kuasa semakan kehakiman yang merupakan sebahagian daripada struktur asas Perlembagaan Peraekutuan.

Pada 25 Oktober lalu, media melaporkan Yang di-Pertuan Agong bertitah tiada keperluan untuk darurat diisytiharkan di negara ini.
Datuk Pengelola Bijaya Diraja Istana Negara Datuk Ahmad Fadil Shamsuddin memaklumkan Al-Sultan Abdullah bertitah perkara itu diputuskan setelah memperhalusi permohonan yang dibuat Muhyiddin dan berbincang dengan Raja-Raja Melayu selain melihat situasi sedang dihadapi negara ketika ini.
Baginda merasakan kerajaan sekarang telah berjaya menangani wabak Covid-19 ini dengan baik dan berkesan.K!ONLINE


Anggota keselamatan cukup tangani Covid-19
Oleh MOHD RIDZAUDDIN ROSLAN

30 Oktober 2020, 5:22 pm
PETALING JAYA- Keanggotaan pegawai dan anggota Polis Diraja Malaysia (PDRM) disifatkan masih mencukupi bagi menangani wabak Covid-19 meskipun lebih 10,000 daripada mereka sedang dikuarantin ketika ini.
Menteri Kanan (Keselamatan), Datuk Seri Ismail Sabri Yaakob berkata, kerajaan sentiasa bersedia bagi mendepani situasi itu dan akan menambah pegawai dan anggota dari kawasan lain.
“Kita bersedia jika ada kes anggota berkurangan dan akan menambah keanggotaan daripada kawasan atau cawangan lain.
“Setakat ini, kita mampu memindahkan (anggota) bagi membantu anggota PDRM yang dijangkiti Covid-19,” katanya pada sidang akhbar menerusi Facebook Live Kementerian Pertahanan di sini tadi.
Katanya, rakyat tidak perlu bimbang berkenaan hal tersebut dan kerajaan sentiasa bersedia menambah anggota bagi memerangi Covid-19. -K! ONLINE


Mael Totey The Movie diciplak, Finas mahu ambil tindakan
Oleh MOHD RASDAN AHMAD

30 Oktober 2020, 5:19 pm
KUALA LUMPUR– Perbadanan Kemajuan Filem Nasional Malaysia (Finas) mengambil serius berikutan aduan yang diterima daripada penerbit filem Mael Totey The Movie mengenai kegiatan pengedaran filem melalui platform media sosial dan laman sesawang tanpa lesen pengedaran yang sah.
Ketua Pegawai Ekslusif Finas,Ahmad Idham Ahmad Nadzri berkata, aktitivi tersebut merupakan satu pelanggaran hak cipta serta syarat-syarat lesen yang telah ditetapkan.
“Finas melalui Bahagian Pelesenan dan Penguatkuasaan bertindak proaktif dalam mendepani isu ini dan siasatan awal mendapati beberapa platform digunakan untuk menjalankan kegiatan pengedaran filem tanpa kebenaran pemilik hak cipta.
“Finas ingin mengingatkan kepada pihak yang terlibat dalam kegiatan pengedaran filem melalui platform media sosial, e-dagang dan laman sesawang yang melibatkan urusan edaran, jual beli dan sewaan atas talian tanpa lesen pengedaran yang sah, melakukan pelanggaran Hak Cipta serta syarat-syarat lesen yang ditetapkan untuk menghentikan kegiatan ini dengan serta-merta,” jelasnya melalui satu kenyataan hari ini.
Tambahnya, Finas komited untuk mengambil tindakan tegas terhadap pihak yang terlibat dalam kegiatan pengedaran haram berdasarkan Seksyen 22(1) Akta Perbadanan Kemajuan Filem Nasional Malaysia 1981 (Akta 244).
Jelasnya, jika disabitkan kesalahan, pesalagh boleh didenda dibawah Seksyen 25(1) akta yang sama yang memperuntukkan hukuman denda tidak lebih daripada RM 50,000.00 atau penjara tidak melebihi dua tahun atau kedua-duanya jika sabit kesalahan.

“Finas juga ingin menasihatkan kepada orang awam agar tidak menyokong dan bersubahat (melanggan, membeli dan memuat turun) sebarang kegiatan filem yang disyaki tidak memiliki lesen pengedaran yang sah melalui platform media sosial, e-dagang dan laman sesawang.
“Pihak kami bersifat terbuka dan menyambut baik untuk bekerjasama dengan mana-mana agensi berkaitan dalam membanteras kegiatan aktiviti pengedaran filem tanpa lesen yang sah daripada Finas serta tidak mematuhi undang-undang.
“Sebarang maklumat dan aduan berkaitan boleh diajukan melalui emel [email protected],” jelasnya. – K! ONLINE.


Upacara penamaan LMS Ketiga TLDM ditangguhkan
Oleh EDDY AQMAL MOHAMED HAMIDI

30 Oktober 2020, 5:10 pm
PETALING JAYA – Upacara rasmi penamaan Littoral Mission Ship (LMS) Ketiga Tentera Laut Diraja Malaysia (TLDM) telah ditangguhkan susulan penularan wabak Covid-19 di seluruh dunia.
TLDM menerusi satu kenyataan berkata, LMS Ketiga itu telah selesai menjalani fasa pembinaan dan selamat diturunkan ke air di Limbungan Wuchang Shipbuilding Industry Group Ltd. (WSIG), Wuhan, China pada 28 Oktober lalu.
“Fasa seterusnya adalah Fasa Ujian Penerimaan di pelabuhan namun susulan Perintah Kawalan Pergerakan dikuatkuasakan di kedua-dua negara (Malaysia dan China), upacara rasmi berkenaan telah ditangguhkan.
“Ia akan dilaksanakan serentak dengan Upacara Penyerahan Fizikal kapal yang dijadual dilaksanakan pada September 2021,” ujarnya.
Menurut kenyataan itu, LMS Ketiga ini bakal menyertai Skuadron LMS Ke-11 bersama KD Keris
(LMS Pertama) dan Sundang (LMS Kedua) manakala sebuah lagi kapal (LMS Keempat) dijangka akan dilancarkan pada November depan.
“Perolehan kapal-kapal LMS ini dilaksanakan di bawah Kontrak Kementerian Pertahanan Malaysia dengan Boustead Naval Shipyard Sdn. Bhd. (BNSSB) yang telah dimeterai pada 23 Mac 2017 dengan kerjasama pihak China Shipbuilding & Offshore International Co. Ltd. (CSOC), China.

“LMS merupakan salah satu daripada lima kelas kapal di dalam Program Transformasi Armada 15to5 yang berkemampuan melaksanakan tugas rondaan, pengawasan maritim, mencari dan menyelamat (SAR) di samping menguatkuasakan undang-undang maritim Malaysia,” katanya.
Mengulas lanjut, TLDM berkata, LMS Ketiga itu bakal menjalani beberapa siri Ujian Penerimaan di pelabuhan dan seterusnya Ujian Penerimaan di laut sebelum diserahkan kepada TLDM pada penghujung September 2021.
“Bakal Warga Kapal (BWK) LMS Ketiga dijangka akan diaturgerak ke China bagi menjalani latihan penyesuaian pada Mei tahun hadapan di China.
“Bagi Sundang pula, penyerahan LMS kedua TLDM itu yang dijadualkan pada 12 April lalu telah turut terjejas susulan pandemik Covid-19 dan akan diserahkan kepada kerajaan apabila BWK Sundang selesai menjalani latihan penyesuaian yang tertangguh di China,” jelasnya.


Keyakinan Pahang kembali memuncak
Oleh MUHAMMAD ZUHAILY BADLISHAH

31 Oktober 2020, 7:09 pm
KUALA LUMPUR – Bekas juara empat kali, Pahang mampu kembali digeruni selepas dikatakan tidak lagi dibelenggu masalah kecederaan pemain menjelang sepak mula Piala Malaysia yang akan membuka tirainya pada 6 November ini.
Sehubungan itu, ketua jurulatih Pahang, Dollah Salleh mengakui, tidak gentar diundi bertemu mana-mana pasukan sekalipun pada majlis undian Piala Malaysia esok.
“Saya tidak bimbang dengan kedudukan kami diletakkan dalam balang B yang mungkin terpaksa bertemu dengan beberapa pasukan pilihan di pusingan awal.
“Tempoh rehat sekarang ini dimanfaatkan sepenuhnya apabila hampir semua pemain utama Pahang semakin hampir mencapai tahap kecergasan terbaik.
“Jadi, saya tidak kisah siapa sahaja lawan kami kerana Pahang boleh memberi saingan kepada semua pasukan jika hari itu setiap pemain berada pada tahap terbaik,” katanya.
Skuad Tok Gajah terpaksa akur berada dalam balang B apabila menamatkan saingan Liga Super pada kedudukan ketujuh selepas mengharungi kebanyakan aksi musim ini tanpa kehadiran ramai pemain utama disebabkan masalah kecederaan.

Ia menyaksikan Pahang mungkin boleh diundi bertemu juara bertahan, Johor Darul Ta’zim atau lima pasukan Liga Super iaitu Kedah, Terengganu FC, Perak, Selangor dan UiTM FC selain dua daripada Liga Premier, Pulau Pinang serta Kuala Lumpur.
Jika Pahang kembali mendapat sentuhan pemain-pemain terbaiknya, tidak mustahil anak-anak buah Dollah mampu mengulangi prestasi terbaik seperti muncul juara dua kali berturut-turut pada edisi 2013 dan 2014. – K! ONLINE


PKPD di ILKKM Kempas
Oleh MOHD SHARKAWI LONDING

31 Oktober 2020, 9:24 pm
JOHOR BAHRU – Institut Latihan Kementerian Kesihatan Malaysia (ILKKM) di Kempas di sini telah dikenakan Perintah Kawalan Pergerakan Diperketatkan (PKPD) Secara Pentadbiran bermula semalam.
Menteri Kesihatan, Datuk Seri Dr. Adham Baba berkata, keputusan itu diambil kerana 42 kes aktif Covid-19 daripada 56 kes di Johor Bahru adalah dari Kluster Kempas yang turut meliputi institut latihan berkenaan.
“Pelaksanaan PKPD di lokasi itu berkuat kuasa selama 14 hari setelah mengambil kira jumlah kes Covid-19 yang tinggi.
“Kita tidak kenakan PKP Bersyarat atau PKPD di Johor Baharu tetapi cuma kita akan laksanakan PKPD Bersasar Secara Pentadbiran di ILKKM Kempas.
“Apabila PKPD Bersasar Secara Pentadbiran bermakna kita dapat melaksanakan Perintah Kawalan Pergerakan di lokaliti tertentu sahaja bukanlah satu daerah Johor Bahru,” katanya.
Beliau berkata demikian kepadaselepas merasmikan Mesin Pengimejan Resonas  (MRI) Hospital Pakar Putra Batu Pahat di Batu Pahat hari ini. – K! ONLINE


Sean Connery meninggal dunia
Oleh LUQMAN RIDHWAN MOHAMED NOR

31 Oktober 2020, 9:11 pm
PETALING JAYA – Pelakon yang popular dengan watak James Bond, Sean Connery, 90, disahkan telah meninggal dunia hari ini.
Sean Connery merupakan perisik pertama dalam siri filem James Bond.
Difahamkan, dia meninggal dunia ketika sedang tidur di Bahamas mempunyai masalah kesihatan.
Antara filem lain lakonannya yang popular termasuklah The Hunt for Red October, Indiana Jones and the Last Crusade dan The Rock.
Pelakon kelahiran Scotland itu pernah memenangi beberapa anugerah berprestij sepanjang kariernya seperti Oscar, Bafta dan Golden Globe. – K! ONLINE